title: Vantaan Pyhän Laurin kirkko

text: Helsingin pitäjän seurakunta kuuluu Uudenmaan rannikon keskiaikaisiin emäseurakuntiin, ja se on perustettu viimeistään 1300-luvun lopulla. Seurakunnan keskus oli Helsingin pitäjän kirkonkylä joka sijaitsi liikenteellisesti edullisella paikalla Vantaanjoen ja Keravanjoen haaraumakohdassa, Kuninkaantien varrella.. Ensimmäinen asiakirjamaininta kylässä sijainneesta puukirkosta on vuodelta 1401. Kirkko oli omistettu pyhälle Laurille eli diakoni Laurentiukselle, joka koki marttyyrikuoleman Roomassa vuonna 252.


title: Vantaan Pyhän Laurin kirkko

text: Nykyisen kivikirkon tarkasta iästä on esitetty eri tulkintoja. Sen rakentamisajankohtana pidettiin pitkään 1490-lukua. Vanhin säilynyt kivikirkkoa koskeva asiakirja, valtaneuvos Gregers Matinpojan kirkolle antama testamenttilahjoitus, on päivätty vuonna 1494. Tämän ajoituksen perusteella kirkon 500-vuotisjuhlia vietettiin vuonna 1994 Tutkija Markus Hiekkanen on kuitenkin väitöskirjaansa varten tekemissään tutkimuksissa arvioinut kirkon puoli vuosisataa vanhemmaksi, 1400-luvun puoliväliin. Hänen ajoituksensa pohjana ovat muista saman kirkonrakentajan, niin kutsutun Pernajan mestarin, kirkoista tehdyt dendrokronologiset tutkimukset. Aiemmin Turun piispa Maunu III Särkilahden on uskottu vihkineen kirkon, mutta Hiekkasen ajoituksen perusteella kirkon vihkijä oli hänen edeltäjänsä Konrad Bitz..


title: Vantaan Pyhän Laurin kirkko

text: Pyhän Laurin kirkko palveli Helsingin pitäjän vanhaa emäseurakuntaa, joka käsitti myöhäiskeskiajalla nykyisten Helsingin ja Vantaan kuntien alueet sekä osia Tuusulasta, Nurmijärvestä ja Espoosta. Sen eteläosat olivat ruotsinkielisiä ja pohjoisosat suomenkielisiä. Uuden ajan alussa Helsingin pitäjän vanhaa valta-asemaa alkoi horjuttaa Helsingin kaupunki, joka perustettiin vuonna 1550 Vantaanjoen suulle ja siirrettiin 1640-luvulla nykyiselle paikalleen Vironniemelle. Kuningatar Kristiinan aikana Helsingin pitäjä pieneni huomattavasti: sen läntisimmät osat siirrettiin 1630-luvulla Espooseen, ja sen suomenkieliset pohjoisosat liitettiin 1650-luvulla uusiin Nurmijärven ja Tuusulan kirkkopitäjiin.


title: Vantaan Pyhän Laurin kirkko

text: Vuonna 1652 Helsingin pitäjän seurakunta liitettiin palkkapitäjänä Helsingin kaupunkiseurakuntaan. Tämä merkitsi sitä, että seurakunta menetti hallinnollisen itsenäisyytensä ja oman kirkkoherransa. Helsingin kaupungin kirkkoherra toimi sivutoimenaan Helsingin pitäjän kirkkoherrana. Liitoksen jälkeen Pyhän Laurin kirkko rappeutui pahoin. Kirkon huonosta kunnosta huomautettiin toistuvasti piispantarkastuksissa, ja vuonna 1729 sen kunnostamiseksi kerättiin kolehti koko Porvoon hiippakunnassa. Isoviha ja Pikkuviha edistivät kirkon rappiota, mutta eivät aiheuttaneet sille yhtä pahoja vaurioita kuin monille lähikirkoille. Isonvihan aikaan sekä kirkkoherra että kirkkoväärti pakenivat Ruotsiin, jonne väärtin mukanaan viemät arvoesineet jäivät. Häntä vastaan nostettiin kavallussyyte, mutta hän kuoli ennen tuomiota.


title: Vantaan Pyhän Laurin kirkko

text:
Helsingin pitäjän seurakunta erotettiin Helsingin kaupunkiseurakunnasta 1865, ja seurakunta sai ensimmäisen oman kirkkoherran yli kahteensataan vuoteen. Kirkkoon rakennettiin lämmitysjärjestelmä, kalorifeerilaitos, joka valmistui syksyllä 1874. Sen suunnitteli norjalainen insinööri Endre Lekve. Kirkon paloruisku todettiin 1891 liian pieneksi, ja kirkkoväärti velvoitettiin selvittämään hintaa uudelle ruiskulle, jonka suihku yltäisi katon harjalle.
Toukokuussa 1893, juuri ennen sunnuntain jumalanpalveluksen alkamista, kirkossa syttyi tulipalo, joka ilmeisesti sai alkunsa lämmityslaitteista. Tulipalo tuhosi kirkon kaikki puiset rakenteet, vain kiviseinät ja holvit jäivät jäljelle. Korjaustyöt suunnitteli aikansa kuuluisin arkkitehti Theodor Höijer ajan etevimpinä pidettyjen asiantuntijoiden kanssa, ja ne muuttivat kirkon ulkoasua merkittävästi. Ikkunoita suurentamalla pimeästä keskiaikaisesta kirkosta saatiin valoisa ja avaranoloinen. Kirkkosalin sisustus rakennettiin uudelleen 1800-luvun lopun uusgoottilaisen tyylin mukaan. Kunnostettu kirkko vihittiin uudelleen käyttöön 400-vuotispäivänään 1894.


title: Vantaan Pyhän Laurin kirkko

text: Suhtautumisessa keskiaikaisten kirkkojen jälleenrakentamisessa tapahtui muutamassa vuosikymmenessä radikaali muutos, ja arkkitehti, professori Armas Lindgren antoi kunnostuksesta 1920-luvulla jyrkkäsanaisen lausunnon, jossa hän kiitti ainoastaan sen teknistä suoritusta. Maalaustyöt tehtiin Lindgrenin suunnitelmien perusteella, lämmitysjärjestelmä uusittiin, ja 1934 kirkkoon vedettiin sähköt. Laajempia korjauksia tehtiin jälleen 1970-luvulla, ja kirkon 500-vuotisjuhlia valmisteltaessa tehtiin jonkin verran sisätilojen ja kalusteiden korjausta.


title: Vantaan Pyhän Laurin kirkko

text: Vuonna 2014 kirkossa alkoi laaja remontti, joka jatkuu vuoteen 2017. Kirkkoon rakennetaan ilmanvaihtojärjestelmä, urut huolletaan, kuorista vähennetään penkkejä lisätilan saamiseksi, alttarikaide uusitaan, sakasti, asehuone ja läntinen sisäänkäynti kunnostetaan. Sisäänkäynnin edustaa laatoitetaan ja ulos asennetaan vesikourut ja syöksytorvet. Myös lämpöeristystä parannetaan, yläpohja korjataan ja tapulin lahovaurioita korjataan. Remonttiin on budjetoitu 2,5 miljoona euroa.


title: Vantaan Pyhän Laurin kirkko

text: Helsingin pitäjän seurakunnassa, kuten muissakin Uudenmaan rannikon enemmistöltään ruotsinkielisissä seurakunnissa, pidettiin jumalanpalvelukset ruotsin kielellä. 1600-luvulla suomenkielinen väestö kuitenkin lisääntyi Uudenmaan rannikolla, mikä johti vaatimuksiin suomenkielisten jumalanpalvelusten pitämisestä. Koska sekä ruotsinkieliset että suomenkieliset halusivat pitää jumalanpalveluksensa samaan vakiintuneeseen jumalanpalvelusaikaan, ongelma ratkaistiin useissa seurakunnissa rakentamalla pääkirkon yhteyteen erillinen suomalainen kirkko. Nämä kirkkorakennukset olivat puisia ja vaatimattomia; ainoa nykypäiviin asti säilynyt on Porvoon tuomiokirkon yhteydessä.


title: Vantaan Pyhän Laurin kirkko

text: Pyhän Laurin kirkon yhteyteen rakennettu suomalainen puukirkko mainitaan asiakirjoissa ensimmäisen kerran 1660-luvulla. Se sijaitsi kivikirkon länsipuolella, silloisen kirkkotarhan ulkopuolella. Pikkuvihan aikana rappiolle päässeen kirkon tilalle rakennettiin 1740-luvulla uusi kahdeksankulmainen puukirkko. Tyyliltään se muistutti ilmeisesti samaan aikaan rakennettua Östersundomin kirkkoa.


title: Vantaan Pyhän Laurin kirkko

text: Vuonna 1815 huonokuntoinen puukirkko oli pikaisten korjaustöiden tarpeessa. Seurakunnan enemmistö kuitenkin vastusti tätä, koska suomenkielisen väestön lukumäärä oli laskenut niin vähäiseksi ettei erillisen kirkon ylläpitoa pidetty järkevänä. Suomenkieliset jumalanpalvelukset siirrettiin kivikirkkoon, jossa ne pidettiin sunnuntai-aamuisin ennen ruotsinkielisiä. Puukirkko myytiin huutokaupalla ja purettiin 1818. Pyhän Laurin kirkon pääoven edessä on nykyisin neljästä graniittilaatalla olevasta kivikuutiosta muodostuva puukirkon muistomerkki (1968), jonka on suunnitellut kuvanveistäjä Heikki Häiväoja.


title: Vantaan Pyhän Laurin kirkko

text: Pyhän Laurin kirkko muistuttaa ulkonäöltään ja mittasuhteiltaan muita itäisen Uudenmaan keskiaikaisia kivikirkkoja: Porvoon tuomiokirkkoa, Sipoon vanhaa kirkkoa, Pyhtään Pyhän Henrikin kirkkoa ja Pernajan kirkkoa. Yhtäläisyyksien perusteella kaikkien näiden kirkon suunnittelijana on pidetty niin kutsuttua Pernajan mestaria, tuntemattomaksi jäänyttä, ilmeisesti saksalaista kirkonrakennusmestaria. Pyhän Laurin kirkon ulkoasu on kuitenkin kokenut huomattavia muutoksia vuoden 1893 tulipalon jälkeisessä jälleenrakennuksessa. Kirkon nykyinen asu onkin sekoitus keskiaikaa ja 1890-luvun uusgotiikkaa.


title: Vantaan Pyhän Laurin kirkko

text: Kirkko on 27,6 m pitkä ja 17,4 m leveä. Sen pinta-ala on 600 neliömetriä. Kirkkorakennus on vanhaan kristilliseen tapaan itä–länsi-suuntainen. Alttari on itäpäädyssä, auringonnousun ja uudelleensyntymän ilmansuunnassa. Kiviset ulkoseinät oli alun perin kalkittu valkeiksi, mutta pinta ei ollut enää yhtenäinen ennen tulipaloa, ja seinät jätettiin korjauksessa paljaiksi.


title: Vantaan Pyhän Laurin kirkko

text: Kirkon länsipäädyssä on eteishuone, eteläsivulla asehuone ja pohjoissivulla sakaristo; näiden rakennusten nykyinen ulkoasu punatiilisine koristepäätyineen on Theodor Höijerin suunnittelema. Ikkunoita oli suurennettu jo 1800-luvun alkupuolen korjauksissa, mutta nykyinen ikkunajärjestely on peräisin Höijerin suunnitelmasta, jossa alkuperäiset epäsymmetriset ja erikokoiset ikkunat suurennettiin suippokaarisiksi, tiilellä reunustetuiksi uusgoottilaisiksi ikkunoiksi. Kirkkosalissa on länsipäädyssä korkea päätyikkuna, joka syntyi yhdistämällä vanha matala päätyikkuna ja ullakonluukku, itäpäädyssä on kuori-ikkuna, eteläsivulla kolme ikkunaa ja pohjoissivulla neljä.


title: Vantaan Pyhän Laurin kirkko

text: Tyypillinen keskiaikaisen kirkkoarkkitehtuurin piirre on korkeat tiilikoristellut päädyt. Länsipäädyn yläosaa verhoavat punatiiliset koristekuviot ovat yhä alkuperäisessä asussaan; kuviot ovat tiiliverhoilulla ympäröityjä syvennyksiä joiden pohjat on kalkittu valkeiksi. Päädyn keskellä on suuri risti, jonka yläpuolella on kaksi neliapilakuviota ja alapuolella rivi suippokaaria. Alimpana on rivi ympyräkuvioita ja niiden alla leveä koristesyvennys, jossa on ruotsinkielinen raamatunlause "En dag i Dina gårdar är bättre än eljest tusende. Ps. 84:11" (”Yksi päivä sinun esikartanoissasi on parempi kuin tuhat muualla”. Vuoden 1933 suomennos.). Kirjoitus muurattiin seinään korjaustöiden yhteydessä, ja sen valitsi seurakunnan tuolloinen kirkkoherra, rovasti J. J. Fogelberg. Itäpääty, jota alun perin koristi vain yksinkertainen ristikuvio, purettiin ja rakennettiin kokonaan uudelleen 1890-luvulla; syynä tähän oli päädyn kallistuminen, josta oltiin huolestuttu jo ennen tulipaloa. Nykyisin itäpäätyä koristavat Theodor Höijerin suunnittelemat, keskiaikaista muotokieltä jäljittelevät koristekuviot.


title: Vantaan Pyhän Laurin kirkko

text: Kirkossa oli ennen tulipaloa tervattu paanukatto. Korjausten yhteydessä siihen asennettiin peltikatto.


title: Vantaan Pyhän Laurin kirkko

text: Tulipaloa edeltäneessä kellotapulissa oli kolme kuutionmuotoista kerrosta: alin kivikerros 1600-luvulta, joka oli perusteellisesti kunnostettu 1787, sekä 1850-luvulla rakennetut puhtaaksi muurattu tiilinen välikerros ja puinen kellohuone. Kello hankittiin 1628 ja uusi kello 1797, jolloin valmistuivat kirkon korjaustyöt. Vuoden 1893 tulipalossa tuhoutuneiden tilalle hankittiin kaksi kelloa, jotka valoi Tukholmassa Johan A. Beckman & Co. Jälleen 1974 korjaustöiden päättyessä kirkkoon hankittiin uusi kello, ja silloin ne sähköistettiin. Tapulia kattoi nelilappeinen peltinen taitekatto, jonka kapeneva huippu päättyi ristiin. Ylin kerros tuhoutui palossa, ja uudistuksessa punatiilinen keskikerros korotettiin kaksinkertaiseksi ja muokattiin uusgoottilaiseksi. Tapulissa on neljään suuntaan antavat korkeat ja suipot luukut, joiden katteena on koristeelliset päädyt. Se huipentuu kattoratsastajaan, jonka päässä on tuuliviirikukko.


title: Vantaan Pyhän Laurin kirkko

text: Ennen vuoden 1893 tulipaloa kirkkosali oli asussa, jonka se oli saanut vuosisatojen aikana eri muutostöiden yhteydessä. Seinät ja holvit, joita olivat alun perin koristaneet keskiaikaiset maalaukset, oli viimeistään 1700-luvulla kalkittu valkeiksi. 1810-20-lukujen suurissa muutostöissä kirkkosaliin oli rakennettu lehterit tilapulan helpottamiseksi Samassa yhteydessä penkit ja alttari oli uusittu ja keskiaikaisia ikkuna-aukkoja suurennettu. Puupuitteisissa ikkunoissa oli kirkkaat lasiruudut lukuun ottamatta alttarin yläpuolista kuori-ikkunaa, joita koristi Jeesuksen ristiinnaulitsemista esittävä lasimaalaus 1700-luvulta.


title: Vantaan Pyhän Laurin kirkko

text: Kirkkosalia koristivat lukuisat Helsingin pitäjän kartanonomistajien tekemät lahjoitukset. Barokkityylisen saarnastuolin oli kirkolle lahjoittanut vuonna 1649 Barbara von Höpken edesmenneen miehensä, Björnvikin kartanon herran ja hovijunkkarin Jürgen von Bönhardtin muistoksi. Kahdesta suuresta messinkisestä kattokruunusta vanhemman oli lahjoittanut vuonna 1651 Westerkullan kartanon omistaja, majuri Heinrich Johan Wunsch, nuoremman vuonna 1744 Puotilan kartanon omistaja, kauppias Georg Wilhelm Clayhills. Ensimmäisen maalatun alttaritaulun, jäljennöksen Leonardo da Vincin "Pyhästä ehtoollisesta", kirkolle lahjoitti vuonna 1857 Herttoniemen kartanon omistaja, maaherra Johan Abraham Stjernschantz. Saarnastuoli tuhoutui tulipalossa, mutta kattokruunut ja alttaritaulu saatiin pelastettua ja palautettiin kirkkoon restauroinnin jälkeen.


title: Vantaan Pyhän Laurin kirkko

text: Kirkon keskiaikaisesta sisustuksesta oli ennen tulipaloa tallella kahdeksan puuveistosta. Ne oli poistettu kirkkosalista reformaation yhteydessä ja niitä säilytettiin asehuoneen ullakolla. Keskiajantutkija Reinhold Hausen inventoi veistokset vuonna 1876. Hänen aloitteestaan niistä arvokkain, Jobia esittävä lyypekkiläinen puuveistos noin vuodelta 1500, lahjoitettiin Kansallismuseoon. Jäljelle jääneistä veistoksista neljä, Kristus ja Pyhä Anna sekä kaksi krusifiksia, tuhoutuivat tulipalossa. Säilyneet kolme veistosta, tuntematon naispyhimys 1400-luvun puolivälistä sekä noin vuodelta 1500 olevat Neitsyt Maria ja Pyhä Dominicus, ovat nykyisin nähtävillä kirkkosalissa.


title: Vantaan Pyhän Laurin kirkko

text: Tulipalon myötä kirkon holveista paljastui maalauksia, jotka oli uskonpuhdistuksen jälkeen peitetty kalkkimaalilla. Kuvia ei kuitenkaan voitu säästää, sillä tulipalon kuumuus oli haurastuttanut holvien rappausta niin, että ne oli rapattava ja maalattava uudelleen. Muinaistieteellisen toimikunnan määräyksestä taidehistorioitsija Emil Nervanderin johdolla tehtiin maalauksista jäljennökset, joita säilytetään Museovirastossa, ja uudet koristemaalaukset ideoitiin osin niiden pohjalta. Maalausten tarkkaa ikää ei ole pystytty selvittämään. Ne koostuivat yksinkertaisista ihmis- ja eläinaiheista sekä koristekuvioista, jotka oli toteutettu ns. primitiiviseen tyyliin, eivätkä aikalaiset antaneet niille suurtakaan arvoa. Nervander totesi loppulausunnossaan että maalauksilla ei ollut suurta taiteellista arvoa. Monien asiantuntijoiden mukaan Nervanderin menetelmällä on pilattu merkittäviä suomalaisia kuvakirkkoja.


title: Vantaan Pyhän Laurin kirkko

text: Noin 500 henkeä vetävä kirkkosali on yleisilmeeltään tummasävyinen. Sen kiviseinät ja pilarit on maalattu kellertäviksi, kun taas penkit ja lehterit sekä muu puinen sisustus ovat väriltään tummanruskeita. Kattoholveja peittävät tyylitellyt goottilaiset koristemaalaukset, joiden esikuvana ovat Pariisin Notre Dame -katedraalin maalaukset.


title: Vantaan Pyhän Laurin kirkko

text: Kirkkosalin korkeassa kuori-ikkunassa on lasimaalaus, jonka konsulinna Maria Ekman lahjoitti kirkolle palon jälkeen. Ehkä saksalaista alkuperää oleva maalaus esittää Jeesusta lohduttamassa pyhiinvaeltajaa. Perimätiedon mukaan lasimaalauksessa esiintyvillä enkeleillä on Ekmanin nuorena hukkuneiden serkkujen kasvonpiirteet. Ikkunan alapuolella on varsinainen alttaritaulu, Leonardo da Vincin "Pyhää ehtoollista" jäljittelevä signeeraamaton maalaus (1853).Sen todennäköisimpänä tekijänä pidetään Robert Wilhelm Ekmania. Alttaritaulun lisäksi tulipalosta pelastuneeseen esineistöön kuuluvat kaksi messinkistä kattokruunua, jotka ovat lahjoituksia paikallisilta kartanonherroilta 1600- ja 1700-luvuilta. Tapulista on löytynyt palosta säästyneitä alttarikynttelikköjä ja lampetteja, joiden tiedetään olleen käytössä 1950-luvulla.


title: Vantaan Pyhän Laurin kirkko

text: Tekstiilejä kirkkoon on kertynyt lahjoituksina ja hankintoina koko 1900-luvun. Kirkon 500-vuotisjuhliin hankittiin kaikki liturgiset värit käsittävät paramenttisarjat, jotka suunnitteli tekstiilitaiteilija Katri Haahti. Käsihaavit ovat vuodelta 1990. Kaatokalkki ja pikarit on hankittu 1930. Kastemaljoja kirkkoon on saatu ja hankittu neljä. Harvinainen morsiuskruunu on 1930-luvulta, ja sen on valmistanut jalokiviseppä Alexander Tillander.


title: Vantaan Pyhän Laurin kirkko

text: Kirkkoon saatiin ensimmäiset urut 1853, ja ne rakensi Anders Thulé. Nykyinen urkufasadi on sama, jonka takana olivat palon jälkeisen kunnostuksen yhteydessä rakennetut J. A. Zachariassenin rakentamat paljeilmalla toimineet urut. Niiden on sanottu olleen hyvin raskassointiset ja karkeat, ja viimeisinä aikoina niistä kuului ääniä, joita ei olisi pitänyt kuulua. Alkuun ne olivat 18-äänikertaiset, mutta myöhemmin niihin lisättiin kaksi äänikertaa, ja ne sähköistettiin 1930-luvulla. Fasadi on valittu Zachariassenin mallistosta. Nykyiset 37-äänikertaiset urut on suunnitellut Enzio Forsblom, ja ne on valmistanut vuonna 1976 Veikko Virtasen urkutehdas. Julkisivun lisäksi urkukaappi ja pari äänikertaa ovat peräisin edellisistä uruista.


title: Vantaan Pyhän Laurin kirkko

text: Pyhän Laurin kirkkoa ympäröivä Helsingin pitäjän kirkon hautausmaa on Vantaan seurakuntien päähautausmaa.


title: Vantaan Pyhän Laurin kirkko

text: Hautausmaa säilyi 1700-luvun loppuun asti keskiaikaisessa laajuudessaan ja käsitti vain kirkon eteläpuolisen alueen. Vuoden 1793 piispantarkastuksessa hautausmaa todettiin ahtaaksi, epätasaiseksi ja pahalta haisevaksi, ja sen jälkeen sitä laajennettiin. Sittemmin aluetta on laajennettu säännöllisesti kasvavan väestön tarpeiden mukaan. 1800-luvun puolivälissä hautausmaata ryhdyttiin muokkaamaan puistomaiseksi hiekkakäytävin ja puuistutuksin. Nykyisin se käsittää noin kymmenen hehtaarin alueen. Hautausmaan vanhin osa on kirkon itä- ja kaakkoissivulla, ja sen vanhin säilynyt hautakivi kuuluu Tuomarinkylän kartanon rakennuttajalle, sotakamreeri Johannes Weckströmille (1753–1811).


title: Vantaan Pyhän Laurin kirkko

text: Vuonna 1887 vihittiin käyttöön seurakunnan toinen hautausmaa, Ruskeasannan hautausmaa, joka sijaitsi silloisen Hämeenlinnantien varressa nelisen kilometriä kirkonkylästä pohjoiseen. Valtaosa Vantaan hautauksista tehtiin 2000-luvun alussa kuitenkin Helsingin pitäjän hautausmaalle, vaikka sittemmin myös Hämeenkylän ja Korson kirkon yhteyteen on perustettu tuhkahautausmaat. Vuoden 2015 hautausmaaselvityksen mukaa Helsingin pitäjän kirkon hautausmaan viheralueita oli tarkoitus tiivistää uusien hautapaikkojen saamiseksi. Arkkuhautausta haluaville suunniteltiin tarjottavan hautausmaatilaa säästävämpi muistolehto yhteisellä muistomuurilla. Myös hautausmaan laajentamiseen valmistauduttiin.


title: Vantaan Pyhän Laurin kirkko

text: Hautausmaan historiallisesti arvokkaimmat muistomerkit ovat 1800-luvun alussa rakennetut Cronstedt ja von Wendt -sukujen hautakappelit. Ne liittyivät alun perin hautausmaan kiviaitaan, joka on myöhemmin purettu alueen laajentuessa. Cronstedt-suvun kappelissa lepäävät Ruotsinsalmen toisen meritaistelun (1790) sankari ja Viaporin linnoituksen komendantti, vara-amiraali Carl Olof Cronstedt (1758–1820) sekä hänen vaimonsa kreivitär Beata Sofia Wrangel (1762–1840). Kappelin oven päälle on hakattu sekä Cronstedtin että Wrangel-suvun vaakunat. Von Wendtien kappelin rakennutti 1848 Linnan kartanon omistaja, kenraaliluutnantti Alexander Jacob von Wendt, ja se on edelleen käytössä suvun hautapaikkana.


title: Vantaan Pyhän Laurin kirkko

text: Hautakappelien vieressä on kaksi maanalaista hautaholvia joissa lepää Königstedtin kartanon omistajasukujen Hisingerien ja Ullnerien jäseniä. Ullnerin suvun hautakammiota koristaa avointa kirjaa esittävä kiviveistos. Hisingerin suvun hautakammion rakennutti 1826 Königstedtin kartanon omistaja, senaattori ja todellinen valtioneuvos J. W. Hisinger.


title: Vantaan Pyhän Laurin kirkko

text: Kirkon asehuoneen edessä on kuvanveistäjä Aimo Tukiaisen suunnittelema 1964 valmistunut sankarivainajien hauta-alue, jonka keskellä on pronssinen risti. Vuosien 1939–1945 sodissa kaatuneiden hautoja kiertää graniittimuuri, jonka katkaisee kaksi valurautaista porttia, ja alueen keskellä kohoaa monumentaalinen pronssiristi.


title: Vantaan Pyhän Laurin kirkko

text: Kirkon pohjoispuolella on uurnalehto muistomerkkeineen ja itäpuolella muualle haudattujen vainajien muistelupaikka, jonne valmistui 2001 kuvanveistäjä Arvo Siikamäen suunnittelema muistokivi. Muistolehto, jonne tuhkat haudataan ilman uurnaa, on perustettu 1982. Sen muistomerkin on suunnitellut arkkitehti Tuula Taponen.. Kirkon lähellä ovat myös sisällissodassa huhtikuussa 1918 Helsingin maalaiskunnassa kaatuneiden saksalaisten sotilaiden hautamuistomerkki sekä Karjalaan jääneiden vainajien muistomerkki.


title: Vantaan Pyhän Laurin kirkko

text: Pyhän Laurin kirkon hautausmaan siunauskappeli valmistui kesällä 2010. Sen ovat suunnitelleet arkkitehdit Ville Hara ja Anu Puustinen. Arkkitehdit ovat suunnitelleet myös kalusteet ja esineistön.


title: Vantaan Pyhän Laurin kirkko

text: Kuvanveistäjä Pertti Kukkosen teos "Ristin tie" koostuu tiilimuuriin kätketyistä kulkua johdattavista valoista sekä reliefeistä, joiden materiaalina ovat savesta erikokoisiksi muotoillut tiilet. Taiteilija Pekka Jylhän lasiteoksista "Sielu" on kappelin portaikossa; vainajan hyvästijättötilassa taas on teos "Suru", jossa katosta riippuvat kristallit muodostavat kyynelhelmiä kuvaavan ketjun. Kappeliin valmistui urut 2011, jolloin myös kirkkotekstiilit otettiin käyttöön.


title: Vantaan Pyhän Laurin kirkko

text: Kappelissa on uurnanluovutushuone, jossa tuhkatun vainajan tuhkauurna luovutetaan omaisille hautaan laskua varten. Huoneen seinässä on katakombimaisia lokeroita luovutettaville uurnille.


title: Vantaan Pyhän Laurin kirkko

text: Kirkossa järjestettiin syyskuussa 2009 ensimmäisen kerran vihkimisen teemayö, "Hääyö", Tikkurilan seurakunnan kappalaisen Heikki Lepän aloitteesta. Tuolloin vihittiin lähes sata pariskuntaa. Idea on levinnyt myös muualle Suomeen. Hääyö on sittemmin vakiintunut vuosittaiseksi tapahtumaksi, jota vietetään aina syyskuun kolmantena perjantaina.


title: Bones (1. tuotantokausi)

text:
Yhdysvaltalaisen televisiosarjan Bones ensimmäinen tuotantokausi alkoi Yhdysvalloissa 13. syyskuuta 2005 ja sisälsi yhteensä 22 jaksoa. Sarjan ensimmäisessä jaksossa esiteltiin oikeusantropologi Temperance Brennan ja hänen työparinsa FBI:n erikoisagentti Seeley Booth, jotka ratkaisevat tapauksia joissa tarvitaan molempien ammattitaitoa.
Vietettyään kaksi kuukautta Guatemalassa tunnistamassa kansanmurhan uhreja, oikeusantropologi tri Temperance Brennan palaa Washington, D.C.:hen, jossa hänet pysäyttää välittömästi agentti Yhdysvaltain sisäisen turvallisuuden ministeriöstä pääkallon kuljettamisesta. FBI:n erikoisagentti Seeley Boothin saavuttua Brennan kuitenkin vapautetaan. Brennan pitää kyseistä sattumaa outona ja tajuaa tapahtuman olleen Boothin juoni saada hänet auttamaan FBI:n tapauksessa. Hän kieltäytyy auttamasta kunnes Booth lupaa antaa Brennanin osallistua koko tapaukseen.


title: Bones (1. tuotantokausi)

text: Rikospaikalla Brennan ja Booth löytävät järvestä ihmisjäänteet, jotka ovat hajonneet niin täydellisesti että jäljellä ovat vain luut. Brennan ja hänen assistenttinsa Zack Addy (Eric Millegan) päättelevät uhrin olleen 18–22-vuotias tennistä harrastanut nainen.


title: Bones (1. tuotantokausi)

text: Jeffersonian instituutin laboratoriossa Brennan tutkii uhrin jäänteet hänen kollegoidensa keskustellessa heidän ja Brennanin uusimman romaanin, "Bred in the Bone" hahmojen yhtäläisyyksistä. Hyönteistutkija tri Jack Hodgins kertoo Brennanille uhrin olleen järvessä yli kaksi kesää. Hodgins löysi myös pieniä luunkappaleita, joiden hän arvelee olevan sammakon luita. Poliisipiirtäjä Angela Montenegro (Michaela Conlin) tekee kolmiulotteisen rekonstraation kallosta, jonka Brennan kokosi. Uhri tunnistetaan Cleo Louise Elleriksi, joka oli senaattiharjoittelija ja jolla huhuttiin olevan suhde senaattori Bethlehemin kanssa.


title: Bones (1. tuotantokausi)

text: Brennan haluaa kuulustella senaattoria, mutta Booth on eri mieltä vedoten siihen, ettei senaattori ole ainut epäilty; Senaattorin apulainen, Ken Thompson oli Cleon poikaystävä. Epäiltyjen joukkoon kuuluu myös Cleoa vainonnut mies, Oliver Laurier. Booth kertoo Brennanille, että tapaus on paisunut niin suureksi että FBI:n varajohtaja Cullen siirtää tapauksen erikoisryhmälle. Sen vuoksi Booth haluaakin, että Brennan pysyy laboratoriossa. Brennan kuitenkin kiristää Boothia kunnes tämä antaa hänen tulla mukaansa kentälle.


title: Bones (1. tuotantokausi)

text: Cleon kallossa olleiden jälkien perusteella Hodgins päättelee, että Cleoa lyötiin moukarilla sementtilattiaa tai piimaata vasten. Uhrin sormenpäille tehdyn laajan vahingon ja piilotuspaikan perusteella tiimi päättelee murhaajan panostaneen suuresti uhrin piilottamiseen. Hodgins paljastaa myös, että Cleo sai lääkitystä masennukseen, Brennanin tajutessa pienten luukappaleiden olevan sikiön korvaluut, joka viittaa siihen että Cleo Eller oli raskaana.


title: Bones (1. tuotantokausi)

text: Salaliittoteoreetikko Hodgins vakuuttaa Brennanin siitä, että he eivät välttämättä ikinä löydä totuutta sillä senaattori Bethlehemilla on niin paljon valtaa. Kertomatta Boothille Brennan päättää kuulustella senaattoria. Cullen poistaa Boothin useaan kertaan tapauksen tutkinnoista, mutta Brennan ei anna periksi. Tiiminsä avulla hän saa selville, että Cleon poikaystävä, Ken Thompson tappoi Cleon pelätessää Cleon raskauden aiheuttamaa skandaalia ja sen merkitystä omaan uraansa.


title: Bones (1. tuotantokausi)

text: Katumaasturin räjähdettyä Washington, D.C.:ssä kiireisen kahvilan edessä, oikeusantropologi tri Temperance Brennania pyydetään tunnistamaan maasturin ajaja Hamid Masruk, arabian-amerikkalainen Friendship Leaguen johtaja. Assistenttinsa Zack Addyn avulla Brennan puhdistaa luurangon ja vertaa luita Masrukin lääketieteellisiin tiedostoihin. Vaikka Brennan onkin vakuuttunut, että uhri on Hamid Masruk, hän lähettää Zackin rekonstruoimaan kallon. Zack saa selville, etteivät kallon seula- ja kiilaluut sovi yhteen, jonka Brennan epäilee olevan rappeuttavan sairauden aikaansaama.


title: Bones (1. tuotantokausi)

text: Tauti ei kuitenkaan ollut Pagetin tauti eikä lupus kuten Brennan epäili vaan kipsin, Zackin ja tri Jack Hodginsin löytämän ympäristösaasteen aiheuttama. He päättelevät, että kipsiä käytettiin luultavasti pommin eristeenä. Brennanin löydettyä mikroskooppisen pieniä halkeamia Hamidin kallon trabekkeliluusta, Hodgins sai selville niiden johtuneen dioksiinille altistumisesta.


title: Bones (1. tuotantokausi)

text: Hamidin vaimo, Sahar kieltää miehensä olleen terroristi. Booth epäilee, että vaimolla on suhde, mutta Brennan ei ole samaa mieltä vaikka hänen ystävänsä Angela Montenegro onkin Boothin kannalla. Booth saa selville, että Saharilla oli suhde Ali Ladjavardin kanssa, joka ei kuitenkaan olisi voinut murhata Hamidia, koska hän oli sisäisen turvallisuuden koulutuksessa Hamidin murha-aikaan.


title: Bones (1. tuotantokausi)

text: Kun Hodgins ja Zack saavat selville, että kipsiä käytettiin vuonna 1903 lanseeratussa tulenkestävässä tiilissä, Booth ja Brennan pystyvät paikantamaan alueen jossa tiiliä käytettiin ja jossa pommi rakennettiin. He tajuavat, että Hamidin veli, Farid Masruk asuu kyseisellä alueella. Saapuessaan tämän talolle he eivät löydä Faridia, mutta räjähteet ovat näköetäisyydellä. Farid oli suunnitellut toista iskua, mutta epäonnistui Boothin ja Brennanin saapuessa paikalle ajoissa estääkseen häntä.


title: Bones (1. tuotantokausi)

text: Erikoisagentti Seeley Booth johdattaa tri Temperance Brennanin ja tämän assistentin, Zack Addyn hienoon yksityiskouluun, Hanover Prepatory Schooliin, jonka pihapuusta löytyi mädäntynyt ihmisruumis. He tuovat ruumiin Jeffersonian instituutin laboratorioon, jossa he vahvistavat ruumiin kuuluvan teinipojalle, joka oli luultavasti koulun oppilas. Jack Hodgins päättelee pojan kuolleen 10–14 päivää aikaisemmin.


title: Bones (1. tuotantokausi)

text: Boothin kysyessä koulun rehtorilta listaa oppilaista, Brennan soittaa kertoakseen löytäneensä kuulokojeen uhrin korvasta. Hän kertoo myös voivansa tunnistaa uhrin kojeen sarjanumeron avulla. Uhri paljastuu koulun oppilaaksi nimeltä Nestor Olivos, joka on Venezuelan suurlähettilään ainut poika. Tiimi pitää outona, että Nestorin kieliluu on murtunut, sillä sen pitäisi olla murrosikäisellä joustava ja lähes särkymätön.


title: Bones (1. tuotantokausi)

text: Koulun rehtorin ja turvallisuusjohtajan uskoessa Nestorin tehneen itsemurhan, hänen äitinsä, Venezuelan suurlähettiläs painostaa tri Brennania saamaan totuuden selville uskoessaan, että Nestor murhattiin. Tapauksen päämysteeri onkin tappoiko Nestor itsensä vai murhattiinko hänet.


title: Bones (1. tuotantokausi)

text: Tabinid -matojen koteloitumisvaiheeseen perustuen Hodgins päättelee Nestorin nauttineen suuren annoksen ketamiinia ennen kuolemaansa. Tiimi ei kuitenkaan voi olla varma pakottiko joku Nestorin ottamaan lääkkeen, mutta tri Brennan pystyy esittämään Nestorin kuolemasta skenaarion johon liittyy ketamiini. Ketamiinin kanssa tukehtuminen olisi aiheuttanut Nestorin vatsahappojen purkautumisen, jotka olisivat jääneet loukkuun hänen kurkkuunsa ja heikentäneet kieliluuta. Nestorin ruumiin paino olisi lopulta katkaissut kieliluun.


title: Bones (1. tuotantokausi)

text: Etsiessään oikeustieteellisiä todisteita, tri Brennan ja agentti Booth löytävät DVD-äänitteitä seksuaalisista kanssakäymistä, joiden he saavat tietää johtaneen kiristykseen. Nestorin luokkatoverit Tucker Pattinson ja Camden Destry asettivat kameran kuvaamaan Nestorin sänkyä. Tucjerin kiristettyä äänitteellä ensin Camdenin äitiä, hän ja Camden päättivät kiristää myös Nestoria. Kun Tucker ja Camden saivat tietää Nestorin aikovan kertoa rehtorille kiristysyrityksestä, he huumasivat Nestorin ja hirttivät puuhun lavastaakseen itsemurhan. Jakson lopussa tri Brennan ja agentti Booth voivat todistaa, että Nestor murhattiin.


title: Bones (1. tuotantokausi)

text: Tri Temperance Brennanin mielipahaksi erikoisagentti Seeley Booth vie hänet Tri Goodmanin luvalla pieneen Auroran kaupunkiin, Washingtonin osavaltioon tunnistamaan karhun vatsasta löytyneen ihmiskäden. Kädestä otetusta kuvasta Brennan näkee, että uhrin käsi leikattiin sahalla ennen kuin karhu söi sen.


title: Bones (1. tuotantokausi)

text: Aurorassa Booth ja Brennan tapaavat sheriffin ja paikallisia lääkäreitä. Uhri oli nuori mies, mutta vain yksi ihminen on ilmoitettu kadonneeksi – nainen nimeltä Ann Noyes. Brennan lähettää luun kappaleet Jeffersoniaan, jossa hänen assistenttinsa, Zack Addy poistaa niistä lihan ja löytää ihmisen aiheuttamia puremajälkiä. Brennan tajuaa tappajan olevan kannibaali. Koska kannibaali saisi Prion-taudin, Brennan vierailee paikallisen lääkärin luona ja kysyy tri Andrew Rigbylta onko sairaalaan tullut potilaita joilla olisi kyseisen taudin oireita. Rigby sanoo ettei ole.


title: Bones (1. tuotantokausi)

text: Laboratoriossa tri Jack Hodgins tutkii karhun ulostetta jonka Brennan lähetti hänelle ja löytää nahan palan jossa on tatuointi. Tatuoinnin avulla sheriffi pystyy löytämään uhrin henkilöllisyyden kadonneiden listalta. Uhri on Adam Langer, joka sheriffin mukaan tuli Auroraan vierailemaan Sherman Riversin, kaupungin alkuperäisasukkaiden puistonhoitajan luona. Boothin ja Brennanin mennessä kuulustelemaan Riversia, hän pakenee metsään.


title: Bones (1. tuotantokausi)

text: Booth ja Brennan löytävät Riversin seuraavana aamuna metsästä. Riversin talolta keräämiensä todisteiden valossa he ovat vakuuttuneita siitä että hän on salametsästäjä, muttei kannibaali. Hodginsin ammattitaidolla ja Riversin avulla Booth ja Brennan löytävät metsästä rikospaikan, josta he löytävät myös vääristyneen version 'medicine wheelistä' sekä kaksi ruumista, jotka kuuluvat Adam Langerille ja Ann Noyesille jonka sydän on poistettu.


title: Bones (1. tuotantokausi)

text: Ruumisvahan muodostumiseen perustuen Brennan arvio Ann Noyesin olleen kuolleena viikon ajan. Kun paljastuu, että Adam Langer tapaili paikallista eläinlääkäriä, tri Denise Randallia Booth ja Brennan saartavat hänet paikallisessa baarissa, jossa he pyytävät häntä puremaan hammaslääkäreiden käyttämään massaan tarkistaakseen hänen hampaidensa jäljet. Brennan kuitenkin osoittaa, ettei Randallilla ollut motiivia tappaa Ann Noyesia ja että he etsivät ihmistä joka on kliinisesti epävakaa. Samaan aikaan Zack löytää Ann Noyesin rintalastasta jälkiä joiden Brennan päättelee olevan peräisin rintalastan levittäjästä. Hän tajuaa, että tri Rigby olisi tajunnut tämän jo aikaisemmin, muttei maininnut siitä koska on itse kannibaali. Booth ja Brennan löytävät Rigbyn tuhkaamasta ruumiita; Brennan lyö kuitenkin Rigbyn tajuttomaksi alusastialla.


title: Bones (1. tuotantokausi)

text: Jakson aikana Hodgins ja Zack yrittävät kiinnittää pakettien toimittaja tytön huomion (K.D. Aubert), joka paljastuu myöhemmin biseksuaaliksi ja valitsee Hodginsin ja Zackin sijaan Angelan.


title: Bones (1. tuotantokausi)

text: Erikoisagentti Seeley Booth näyttäytyy tri Temperance Brennanin luennolla ’’American University’’ -yliopistolla. Hän kertoo Brennanille, että joku oli löytänyt ihmisjäänteet paikallisen ostoskeskuksen läheiseltä pellolta, jossa 6-vuotiaan Charlie Sandersin uskotaan kadonneen. Booth tarvitsee Brennanin apua paikantamaan jäänteet ja päättelemään ovatko ne kyseisen kuusivuotiaan.


title: Bones (1. tuotantokausi)

text: Brennan, Booth ja Zack Addy suuntaavat pellolle, josta he löytävät pienen mädäntyneen ruumiin. Jeffersonian laboratoriossa Brennan, Zack, Angela ja Hodgins päättelevät ruumiin kuuluvan Charlie Sandersille ja että he etsivät todennäköisesti pedofiiliä.


title: Bones (1. tuotantokausi)

text: Booth vierailee Charlien äidin, Margaret Sandersin luona ja saa tietää, että Margaretilla on kaksi kasvatti poikaa, Shawn ja David Cook, mutta Charlie oli hänen ainut biologinen lapsensa. Lähtiessään Booth saa selville, että Charlie katosikin ostoskeskuksesta eikä läheisestä puistosta.


title: Bones (1. tuotantokausi)

text: Brennan lähestyy Angelaa ja kysyy aikooko tämä jättää Jeffersonian. Angela tunnustaa hänelle pitävänsä työtään vaikeana eikä hän ole varma mitä tehdä. Zackilla on myös ongelmia tutkia niin "pieniä" jäänteitä, joten Brennan neuvoo häntä vetäytymään henkisesti tapauksesta. Kun Brennan saa selville Charlie geneettisestä luusairaudesta, Booth ja Brennan kuulustelevat Margaretia ja saavat tietää, ettei Charliekaan ollut hänen biologinen lapsensa vaikka hän niin väitti.


title: Bones (1. tuotantokausi)

text: Margaret kertoo ottaneensa Charlien pelastaakseen tämän kasvattiohjelmalta tämän äidin kuoltua huumeiden yliannostukseen, muttei kidnapannut eikä tappanut häntä. Brennan suuttuu Boothille tämän pidättäessä Margaretin kidnappauksesta, mutta Booth väittää ettei hänellä ollut vaihtoehtoa. Brennan haluaa Boothin vapauttavan Margaretin jotta tämä, Shawn ja David voivat jatkaa elämäänsä, mutta Booth ei suostu.


title: Bones (1. tuotantokausi)

text: Angelan työskennellessä Charlien kaappaajan kuvan suurentamisen kanssa, hän saa selville Hodginsin olevan erittäin varakas; hänen perheensä johtaa organisaatiota joka on Jeffersonian toiseksi suurin lahjoittaja. Hodgins anelee Boothia ja Angelaa pitämään perhetaustansa salaisuutena. Hän selittää ettei halua tulla juhlatilaisuuteen johon tiimi on kutsuttu, koska sinne on tulossa hänen perheensä rikkaita ystäviä.


title: Bones (1. tuotantokausi)

text: Angelan suurentama kuva Charlien kaappaajasta osoittautuu hänen kasvattiveljekseen, Shawniksi. Mutta hän ei kuitenkaan ollut Charlien tappaja. Vedoten omaan menneisyyteensä kasvattiohjelmassa, Brennan vakuuttaa Shawnin kertomaan Charlien tappajan nimen. Tappajaksi paljastuu heidän naapurinsa Edward Nelson. Booth pidättää hänet Charlien seksuaalisesta hyväksikäytöstä ja murhasta sekä järjestää Margaretin paluun Shawnin ja Davidin luo.


title: Bones (1. tuotantokausi)

text: Angela vakuuttaa parhaan ystävänsä tri Temperance Brennanin jättämään työt sikseen ja lähtemään klubille. Klubilla Brennan aiheuttaa vahingossa tappelun verratessa musiikkia heimomusiikkiin. Hän potkaisee miehen seinää päin, joka sortuu ja paljastaa muumioituneen ruumiin ja pilven metamfetamiinia. Mies osoittautuu Roy Tayloriksi, joka tunnetaan paremmin nimellä D.J. Mount, yökerhon nousevaksi tiskijukaksi. Klubin seinän sisältä Brennan ja hänen assistenttinsa, Zack Addy löytävät napakorun renkaan, jossa lukee "Love Rulz", tehden toisesta tiskijukasta, D.J. Rulzista pääepäillyn. Koru oli peräisin D.J. Mountin tyttöystävältä, joka on D.J. Rulzin ex-tyttöystävä.


title: Bones (1. tuotantokausi)

text: Kun Booth ja Brennan lähtevät etsimään Mountin tyttöystävää, Eveä he löytävät hänen veljensä jolle Eve jätti tyttärensä eikä koskaan palannut vaikka lupasi. Even veljelleen jättämistä rahoista tiimi löytää samaa metamfetamiinia kuin Mountin naamalta. Evestäkin tulee epäilty. kunnes he tajuavat tämän olleen Mountin takana aikana jolloin Mount tungettiin seinään ja metamfetamiini oli tungettu Mountin naamaan edestä päin, joka viittaa siihen, että seinässä oli myös kolmas ihminen.


title: Bones (1. tuotantokausi)

text: Tiimi saa selville, että FBI:n agentti työskentelee salatehtävässään Randall Hallille, klubin omistajalle. Agentti väittää Randallin välittävän metamfetamiinia klubin kautta. Tiimi kuulustelee Hallia, joka kertoo Rulzin rakentaneen itselleen uuden studion Mountin katoamisen jälkeisenä päivänä. Booth ja Brennan löytävät Even ruumiin käyttämällä poliisikoiria, mutta Rulzilla ei olisi ollut tarpeeksi voimaa tappaa häntä, sillä häntä ammuttiin pari vuotta sitten ranteeseen. Tiimi löytää molemmista ruumiista luukuopan, jota eivät osaa selittää.


title: Bones (1. tuotantokausi)

text: He kuulustelevat Rulzia, joka kertoo Mountin aikoneen vaihtaa levy-yhtiötä Randall hallin Basement Recordsista ja, että Randall maksoi hänen studiostaan. Siitä he saavat Randallin motiivin: Mount aikoi vaihtaa levy-yhtiötä ja Eve varasti Randallilta metamfetamiinia ja käteistä ansaitakseen heille paremman elämän.


title: Bones (1. tuotantokausi)

text: Booth menee klubille jossa Randall tökkää häntä kävelykepillään ja lähes murtaa sen ennen kuin Brennan tajuaa kävelykepin aiheuttaneen kuopat molemmissa ruumiissa. Tiimi tekee laboratoriossa kokeen joka vahvistaa Brennanin epäilyt ja jonka ansiosta heillä on tarpeeksi näyttöä todistamaan että Randall on murhaaja.


title: Bones (1. tuotantokausi)

text: Jakso alkaa kun tri Temperance Brennan ja erikoisagentti Seeley Booth kinastelevat Boothin kieltäydyttyä antamasta Brennanille aseenkantolupaa, sillä hän sai aikaisemmin syytteen törkeästä rikoksesta (vaikkei häntä todettukaan syylliseksi). Boothin toimistossa he tapaavat Amy Mortonin, joka kertoo Boothille olevansa kuolemaantuomitun Howard Eppsin uusi asianajaja. Hän pyytää Boothilta apua todistaakseen Eppsin syyttömäksi, sillä tämä on tarkoitus teloittaa 30 tunnin sisällä. Booth oli Eppsin murhaaman April Wrightin tapauksen päätutkija.


title: Bones (1. tuotantokausi)

text: Vierailtuaan Eppsin luona vankilassa, Booth on vakuuttunut Eppsin syyllisyydestä. Hän pyytää kuitenkin Brennania arvioimaan tapausta uudelleen henkilökohtaisena palveluksena. Tri Jack Hodginsin ja assistenttinsa Zack Addyn avulla Brennan tutkii tapauksen todisteita. Pian he saavat selville yhteensopimattomuuksia syyttäjän esittämistä todisteista.


title: Bones (1. tuotantokausi)

text: Brennanin lähetettyä Addyn valokuvaamaan murhapaikkaa ja sen ympäristöä, tämä tajuaa uhrista löytyneiden numeroiden merkityksen. Ne näyttivät olevan puhelinnumero, mutta ovatkin uhrin tapaamisaika ja paikka. Hodgins päättelee, että uhri saatettiin siirtää rikospaikalta paikkaan josta uhri löydettiin. Brennan tajuaa, että he tarvitsevat itse ruumiin saadakseen selville missä uhri tapettiin. Samaan aikaan Booth vierailee uhrin perheen ja heidän asianajajansa, David Rossin luona, jota Booth pitää epäilyttävänä.


title: Bones (1. tuotantokausi)

text: Ruumiista löydettyjen uusien todisteiden valossa, tiimi pystyy paikantamaan alkuperäisen rikospaikan. Booth kuulustelee Rossia, jonka häpykarvoja löytyi uhrista. Ross väittää uhrin karanneen heidän harrastettua seksiä ja odottaneensa kaksi tuntia tämän paluuta ennen parkkipaikalta lähtemistä. FBI:n varajohtaja Sam Cullenin annettua Boothille ja Brennanille lupa kerätä todisteita rikospaikan läheiseltä rämeeltä, he löytävät sieltä lisää ruumiita, joka vakuuttaa Boothin siitä että Epps on syyllinen. Epps paljastuu tappajaksi, joka on manipuloinut puolustusasianajajaansa.


title: Bones (1. tuotantokausi)

text: Tri Brennanin entinen professori Nortwestern Universitystä, tri Michael Stires käy vierailulla. Parilla on myös seksisuhde, jonka Brennan ei oleta olevan lainkaan monimutkainen. Hän ajattelee myös että kaksikon välillä on terveellinen määrä kilpailua. Molempia oletuksia testataan kun ihmisjäänteet löytyvät vanhasta jääkaapista. Jäänteet kuuluvat Maggie Schillingille, 19-vuotiaalle tanssijalle joka oli vieraantunut perheestään. 11 kuukautta aikaisemmin hänestä vaadittiin lunnaita kunnes neuvottelut keskeytettiin.


title: Bones (1. tuotantokausi)

text: Jack Hodgins ja Zack Addy päättelevät, että uhri kärsi lisäkilpirauhasten liikatoiminnasta, jonka myös uhrin entinen lääkäri vahvisti. Lääkäri tuo ilmi Boothille ja Brennanille, että hänen entinen toimistonhoitajansa, Mary Costello hankki uhrille huumeita. Tutkimukset johtavat nopeasti kahteen epäiltyyn; Mary Costelloon ja hänen mieheensä, kun Booth näkee heidän uuden jääkaapin ja käsiraudat kellarissa, jotka aiheuttivat Brennanin epäilyksien mukaan murtumat uhrin ranteissa.


title: Bones (1. tuotantokausi)

text: Tarinassa ilmenee mutka kun Michael palkataan puolustusasianajajaksi. Oikeudenkäynti tiivistyy tri Brennanin kylmään asiapitoiseen tyyliin ja Michaelin charmikkaaseen amatöörimäiseen tyyliin. Brennan kuitenkin voittaa Boothin pyytäessä syyttäjää tuomaan esille Brennanin kadonneet vanhemmat ja syyn miksi hän on oikeusantropologi.


title: Bones (1. tuotantokausi)

text: Michael yrittää sopia Brennanin kanssa, joka ei huomioi tätä lainkaan. Booth pahoittelee Brennanille hänen yksityiselämänsä julkituomista. Angela pyytää Brennania drinkille nähtyään kuinka surullinen hän on, mutta Brennan kieltäytyy. Booth tuo Brennanille uuden tapauksen ja pahoittelee uudelleen ja Brennan hyväksyy anteeksipyynnön.


title: Bones (1. tuotantokausi)

text: Joulujakso, joka perustuu joulupäivän tapahtumiin. 23. joulukuuta Booth tuo pommisuojasta löytyneen miehen jäänteet instituuttiin. Kaikki ovat joulu-asenteella firman joulujuhlan ollessa meneillään yläkerrassa. Brennan ja muu työryhmä alkavat tutkia kuolleen miehen tarinaa kun Zack laukaisee säteilyhälytyksen leikellessään luurankoa.


title: Bones (1. tuotantokausi)

text: Laboratorio suljetaan ja kaikki ovat karanteenissa joka perustuu luurangosta löytyneeseen sieneen joka aiheuttaa Valley-kuumetta (vaikkei se ole oikeasti tarttuvaa). Kahden karanteeni päivän viettäminen poissa perheen ja ystävien luota saa kaikki apeiksi. Booth saa taudin immunisointi lääkkeistä sivuvaikutuksena hyvänolontunteen.


title: Bones (1. tuotantokausi)

text: Samaan aikaan tutkimuksissa selviää, että kuolleella miehellä, Lionel Littlellä joka toimi Silver Cloud Petroleumin vuokratarkastajana oli suhde afrikanamerikkalaiseen siivoojaansa (Ivy Gillespie) 1950-luvun lopulla. Rotusorron vuoksi pari oli päättänyt 50-luvulla lähteä pakolaisiksi Ranskaan. Lionel yritti myydä arvokkaan rahakokoelmansa huijarille, joka murhasi Lionelin kokoelman takia (silloin noin 8000 dollarin arvoinen).


title: Bones (1. tuotantokausi)

text: Tunteellinen sarjan osa päättyy kaikkien tavatessa perheensä ja ystävänsä joululaulujen soidessa taustalla. Saadaan myös tietää, että Boothilla on 4-vuotias poika nimeltä Parker (koska Parkerin äiti ei mennyt Boothin kanssa naimisiin Boothin oikeuden ovat heikot) ja ZZ Topin Billy Gibbons on Angelan isä.


title: Bones (1. tuotantokausi)

text: Kaikkien muiden juhliessa joulua Brennan päätti jäljittää Ivyn paljastaakseen Lionelin katoamisen mysteerin hänelle. Brennan menee toimistoonsa ja alkaa soitella ympäriinsä paikantaakseen Ivy Gillespien. Lopulta, jouluaamuna, hän löytää Ivyn tyttärentyttären, joka lupaa kertoa asiasta Ivylle.


title: Bones (1. tuotantokausi)

text: Brennan pyytää Boothia katsomaan penniä, jonka he löysivät Lionelin taskusta. Hän skannasi sen ja sai selville sen olevan vuoden 1943 kuparipenni, joita on nykyisin jäljellä enää 12 ja jonka arvo on yli 100,000 dollaria. Tri Goodman saapuu kertomaan heille, että on tulosten aika.


title: Bones (1. tuotantokausi)

text: Kaikki ovat kokoontuneet odottamaan tuloksia Jeffersonian päällikön ja muiden tyyppien vahvistaessa heidän olevan puhtaita. He poistavat kypäränsä ja toivottavat "Hyvää joulua". Kaikki alkavat kävellä ulos Jeffersoniasta, mutta Brennan jää paikoilleen. Kun Booth tajuaa tämän, hän pysähtyy ja kääntyy tähän päin. Brennan pyytää Boothia toivottamaan pojalleen hyvää joulua puolestaan, johon Booth vastaa olevansa Wong Foossa jos Brennan kaipaa seuraa ja toivottaa hyvää joulua lähtiessään.


title: Bones (1. tuotantokausi)

text: Nuori nainen sekä vanhahko nainen tulevat laboratorioon. He ovat Lisa Pearce (tyttärentytär) ja Ivy Gillespie. Brennan vie heidät toimistoonsa ja alkaa selittää tapahtunutta. Ivy alkaa itkeä tajutessaan, ettei Lionel hylännyt häntä; että hän yritti pitää lupauksensa lähteä Pariisiin. Ivyn tyttären tytär haluaisi lääkäriksi mutta hänellä ei ole siihen varaa. Brennan kuitenkin antaa heille Lionelin vuoden 1943 pronssipennin, joka on yli 100,000 dollarin arvoinen.


title: Bones (1. tuotantokausi)

text: Vierailtuaan Boothin luona Wong Foossa Brennan palaa laboratorioon ja hakee useita paketoituja lahjoja ja kortteja vanhasta matkalaukusta; aikaisemmin selitettiin, että hänen vanhempansa katosivat jouluna ja Brennan oli kieltäytynyt avaamasta lahjojaan kunnes he tulisivat takaisin – jota he eivät ikinä tehneet. Istuessaan yksin sohvalla hän avaa vihdoin vanhempiensa antamat lahjat ja hymyilee kyyneltensä läpi.


title: Bones (1. tuotantokausi)

text: Hyvin säilyneet rautakaudelta peräisin olevan miehen jäännökset keräävät kiinnostusta jokaiselta laboratorion työntekijältä. Brennain ja Zackin alkaessa tutkia tapausta, Booth tuo esiin uuden tapauksen; Los Angelesin lentokentän eri puolilta löydetyt jäänteet.


title: Bones (1. tuotantokausi)

text: Yksittäiset tutkimukset paljastavat, että kojootit olivat levittäneet uhrin luut, kaikkien hienoiseksi yllätykseksi. Uhri paljastuu suosituksi puhelintytöksi, joka oli käynyt useissa kosmeettisissa leikkauksissa. Kasvoille tehtyjen leikkausten takia kallon rekonstraatio on mahdoton. Johtolangat johtavat kuollutta naista operoineisiin kirurgeihin, mutta lopulta syylliseksi paljastuu puhelintytön kollega, joka murhasi tämän kateudesta.


title: Bones (1. tuotantokausi)

text: Erikoisagentti Seeley Booth vie tri Temperance Brennanin rikospaikalle jossa on palanut auto ja kuljettaja sekä merkkejä lapsen kidnappauksesta. He kuljettavat ruumiin Jeffersonian instituuttiin ja päättelevät sen kuuluvan itäeurooppalaiselle naiselle, joka on myös äiti.


title: Bones (1. tuotantokausi)

text: Rekonstruoituaan uhrin kasvot, Angela pystyy tunnistamaan uhrin Paulina Rozalina Semoviksi, jolla on kahdeksanvuotias poika, Donovan miehensä Carl Deckerin kanssa. Booth epäilee, että Carl kidnappasi oman poikansa. Booth ja Brennan kuitenkin saavat selville, että Carl on todistajainsuojeluohjelmassa ja hän aikoo todistaa kahden päivän sisällä KBS Systemsiä vastaan. Oikeusministeriö tiedottaa työryhmälle, ettei ole kertonut Carlille tämän vaimosta ja lapsesta, sillä he uskovat ettei hän todistaisi kuultuaan tapahtuneesta.


title: Bones (1. tuotantokausi)

text: Booth saa selville Carlin salaisten tapaamisen motellilla olleen hänen ja hänen vaimonsa eroamisen syy. Tapaamiset olivat assistentti Ken Weeksin kanssa, joka avusti Deckeriä KBC Systems tapauksessa. Weeks kertoo Boothille Carlin kadonneen kun tämä ei saanut nähdä poikaansa. Booth ja Brennan löytävät Carlin KBC Systemsiltä, jossa hän osoittaa paikan johtajaa aseella syyttäen häntä kidnappauksesta. Carl antautuu vastentahtoisesti Brennanin ja Boothin kehotuksien vuoksi.


title: Bones (1. tuotantokausi)

text: Brennan ja Zack päättelevät uhrin palaneen kuolemansa jälkeen ja kuolinsyyn olleen sähköisku, jonka hän sai generaattorista. Uhrin kurkusta löytyneen korvavaikun perusteella Hodgins pystyy päättelemään kidnappaajan olevan kotoisin Pohjois-Afrikasta.


title: Bones (1. tuotantokausi)

text: Kidnappaajat uhkaavat Boothia lähettämällä hänelle Donovanin sormen. Brennan pystyy päättelemään sormesta pojan olevan vielä elossa ja hänen tiiminsä pystyy osoittamaan että poikaa pidetään panttivankina hylätyllä bensa-asemalla tai mekaanikkopajalla. Booth ja SWAT-ryhmä löytävät hylätyn bensa-aseman ja pelastavat Donovanin.


title: Bones (1. tuotantokausi)

text: Brennan lykkää mielissään 9600 vuotta vanhan kiinalaisen ruumiin tutkintaa auttaakseen Boothia FBI:n paikalliselta kujalta löytämän supersankaripukuisen pojan kuoleman tutkinnassa. Hodgins saa selville, että uhri on ollut kujalla mädäntymässä noin kahden kuukauden ajan ja muu tiimi päättelee murhavälineen olleen särmikäs veitsi. Uhri tunnistetaan 17-vuotiaaksi nörtiksi nimeltä Warren Granger, jolla ei ollut sosiaalista elämää supersankarifanien roolipelien ulkopuolella. Luista saadaan myös selville, että Warren oli kuolemassa leukemiaan.


title: Bones (1. tuotantokausi)

text: Warren suunnitteli ja piirsi oman supersankari-sarjakuvansa, jossa hän itse oli päähahmona yhdessä Abigail Zealeyn (alias 'Blue Minow') kanssa. Zackin 'taustalukiessa' sarjakuvien fantasiamaailmasta, muu tiimi tutkii oletettavasti kuolettavaa fantasiaa ja teiniryhmän dynaamisuutta.


title: Bones (1. tuotantokausi)

text: Lopulta selviää, että Warren puolusti Ted McGruderin vaimoa, jota tämä hakkasi. Warren puukotti ensin Tediä käteen, mutta vahvempana Ted riisti puukon Warrenin kädestä ja murhasi tämän.


title: Bones (1. tuotantokausi)

text: Salvadorilaisessa naapurustossa rutiininomaisessa autontarkastuksessa "Mara Muerte" -jengin jäsenen autosta löytyy äskettäin ylös kaivettu mädäntynyt raskaana olevalle naiselle kuulunut ruumis. Ohikulkevasta autosta ammutaan Boothia ja Brennania kohti, jonka aikana ajaja pääsee karkuun. Booth kuulustelee jengin johtajaa, Miguel Villedaa. Uhrista löytyneet kasvinjäänteet johtavat naapuruston vihannespuutarhaan, josta ruumis oli kaivettu ja josta he löytävät toisenkin ruumin.


title: Bones (1. tuotantokausi)

text: Harvinainen kasvi johdattaa tutkimukset senaattori Alan Cormaniin, jonka poika tunnistaa autoa ajaneen jengiläisen Jose Vargas nimiseksi mieheksi. Toinen senaattorin järven läheltä löydetty ruumis osoittautui vuoden vanhaksi, espanjalaiseksi kuusikymppiseksi mieheksi joka ammuttiin armeijatyyppisellä aseella. Mies osoittautuu ensimmäisen uhrin isäksi ja Jose Vargas uhrin veljeksi...


title: Bones (1. tuotantokausi)

text: Jefferonian työryhmä kutsutaan tutkimaan kahta kiinalaista diplomaattia kuljettaneen pienkoneen törmäystä golfkentälle. FAA ja NTFC luokittelevat tapauksen onnettomuudeksi, mutta turmapaikalta löytyy yksi ruumin liikaa, sekä luun kappaleita joissa on merkkejä amputaatiosta. Smithsonian johtaja tri Daniel Goodman käskee tutkijoiden tunnistaa vain kuudennen matkustajan, mutta Brennan vakuuttaa Boothin siitä, että ainut mahdollinen murhauhri on seitsemäs mies. Boothin yllätykseksi maineikas kadonneisiin ihmisiin ja poliisityöhön erikoistunut Jesse Kane lähestyy heitä, väittäen luun kappaleiden olevan luultavasti isänsä, rikkaan osakevälittäjä Max Kanen, joka katosi viisi vuotta aikaisemmin matkalla mökilleen. Jesse antaa Brennanille tapauksen muistiinpanot, joissa yksi epäillyistä on Maxin huomattavsti nuorempi tyttöystävä, Karen Anderson. Karen asuu vieläkin Maxin talossa uuden partnerinsa kanssa ja väittää, ettei Jesse puhunut isälleen kahtena katoamista edeltäneenä vuotena.


title: Bones (1. tuotantokausi)

text: Pienkoneen kuudennes matkustaja paljastuu noin 20-vuotiaaksi huumeita käyttäneeksi vaaleihoiseksi naiseksi, jolla on fetissi merkkejä jaloissaan, kun taas kiinalaiset paljastuivat käyttäneeksi runsaasti alkoholia sekä Viagraa.


title: Bones (1. tuotantokausi)

text: Tiimin jatkaessa tutkimuksia Goodmanin selän takana, Zackin kauhuksi luun kappaleet eivät kuitenkaan täsmää Maxiin vaan ruumis osoittautuu Frank Sparksiksi; ruumis jäädytettiin, paloiteltiin mekaanisesti, silputtiin puunpilkkojalla ja levitettiin ympäri golfkenttää. Jesse ehdottaa Brennanille, että tämän kannattaisi avata uudelleen tutkimukset kadonneista vanhemmistaan. Booth saa selville puunpilkkojan olleen kaupungin viherosaston, ja toinen koneen kahdesta käyttäjäjästä on huijarinakin toiminut Ray Sparks.


title: Bones (1. tuotantokausi)

text: Tri Temperance Brennan sopii treffit äskettäin netissä tapaamansa miehen kanssa. Hänen pomonsa Tri Daniel Goodman saapuu ja kertoo hänelle, että tiimi on saanut käsiteltäväkseen uuden tapauksen – Cuginien perheenjäsen, joka oli osa mafiaa, on löydetty kuolleena joen pohjasta sementtikengät jaloissaan.


title: Bones (1. tuotantokausi)

text: Erikoisagentti Seeley Booth saapuu erikoisagentti James Kentonin kanssa, joka työskenteli salatehtävässä murhan pääepäillyn, Romao perheen parissa kahden vuoden ajan. Pian Booth saa kuitenkin uudemman ja tärkeämmän tapauksen käsiteltäväkseen, joka tarvitsee tiimin keskittymisen – naisuhri, joka sidottiin ja syötettiin koirille. Brennanin tutkittua naisuhrin jäänteet ja todettua kuolinsyy, Booth kertoo hänelle samankaltaisesta tapauksesta jonka pääepäilty Kevin Hollings on yhä vapaalla jalalla.


title: Bones (1. tuotantokausi)

text: Brennan lähtee rikospaikalta treffeille netissä tapaamansa miehen, David Simmonsin kanssa. Brennanin kävellessä ravintolaan häntä kohti ammutaan, mutta hän väistää luodin kumartumalla nostamaan pudottamaansa puhelinta. Brennanin kollegoiden ollessa huolissaan hänestä, Booth kuulustelee Brennanin seuralaista, Davidia osoittamalla että hän olisi tietänyt mistä Brennanin löytää. Boothin yrittäessä todistaa, että David organisoi Brennaniin kohdistuvan hyökkäyksen hän ei näytä tyytyväiseltä nähdessään Brennanin olevan kiinnostunut Davidista.


title: Bones (1. tuotantokausi)

text: Angela saa tunnistettua naisuhrin Penny Hamiltoniksi, college-opiskelijaksi ja Brennan aikoo käyttää kokeellisia metodeja tunnistaakseen mafiauhriin käytetyn aseen. Zack saa selville yhden college-opiskelijaan käytetyistä veitsistä ja tajuaa murha-aseen terässä olleen loven, joka teki aseesta selvästi erottuva.


title: Bones (1. tuotantokausi)

text: Booth ja Brennan vierailevat collegetytön mahdollisen murhaajan, Kevin Hillingsin kodissa. He löytävät loviteräisen veitsen ja tuhansien avaimien kokoelman. Hollingsin kieltäytyessä puhumasta Brennan tajuaa, että avaimia olisi voinut käyttää uhrin silmien pois kaivamiseen.


title: Bones (1. tuotantokausi)

text: Huolestuneena Brennanin turvallisuudesta Booth lähtee Brennanin seuraksi tämän kotiin. Lähtiessään hakemaan jääkaapista juotavaa, se räjähtää vahingoittaen Boothia vakavasti. Kun Booth on viety sairaalaan, hän vaatii agentti Kentonia suojelemaan Brennania. Räjähdyksessä käytetyt kemikaalit tunnistetaan Hollingsin työpaikan omaisuudeksi.


title: Bones (1. tuotantokausi)

text: Tri Jack Hodgins vierailee Boothin luona pitääkseen tämän ajan tasalla tapauksessa. Yhdessä he tajuavat, että Hollings lavastettiin ja että oikean murhaajan täytyy olla joku laboratorion lähettyviltä. Juuri tajutessaan tämän Kento kidnappaa Brennanin ja vie tämän varastolle. Hän sitoo Brennanin ja valmistautuu tappamaan hänet juuri samankaltaisella tavalla kuin Hollings tappoi aikaisemmat uhrit lavastaakseen tämän syylliseksi (paljastuu myös, että Kenton tappoi Hollingsin).


title: Bones (1. tuotantokausi)

text: Booth saapuu juuri ajoissa ampumaan Kentonin ja pelastamaan Brennanin varmalta kuolemalta. Booth palaa sairaalaan ja jakso loppuu Brennanin peruessa treffinsä voidakseen viettää aikaa Boothin kanssa tämän toipuessa räjähdyksestä.


title: Bones (1. tuotantokausi)

text: Naisen ruumis löytyy syvältä kaupungin alaisesta tunnelista, suurilta osin rottien syömänä. Uhri paljastuu 24-vuotiaaksi dokumenttielokuvien tekijä Marni Hunteriksi, jonka sulhanen, Phil Garfield oli tottunut morsiamensa katoamisiin tämän työn aikana. Marnin tunnelissa kuvaamassa materiaalissa näkyy sosiaalityöntekijä, Helen Bronson sekä tummaihoinen mies, Harold Overmeyer, joka on kodittomien kaupungin asukas yhdessä Marnin kameran ja veristen vaatteiden löytäneiden tunneliasukeiden kanssa. Harold oli aikaisemmin sotilas ja sanoo Marnin kuolleen hänen varoitettua tätä ja annettua tälle jotain.


title: Bones (1. tuotantokausi)

text: Laboratoriossa saadaan selville, että Marnin kalloa lyötiin terävällä aseella ja että Marni omistu 1900-luvun holvin, jota käytettiin varastoimaan kulttuurisia ja arvokkaita aarteita. Marnin sulhanen tiesi Marnilla olleen romanttisen suhteen yhden häntä opettaneen kiipeilijän kanssa. Timanttipöly osoittaa, että Marni oli ennen kuolemaan sisällissodan aikaisessa tunnelissa...


title: Bones (1. tuotantokausi)

text: Angela on lomalla Navajon autiomaalla ja soittaa Brennanille pyytääkseen tätä tulemaan paikalle: joku on jättänyt ihmisen pääkallon paikalliselle sheriffille, Ben Dawesille ja Angela pelkää kallon kuuluvan pitkäaikaselle poikaystävälleen, Kirk Persingerille joka katosi sherifiin siskon, Danny Webberin opastaessa häntä autiomaassa.


title: Bones (1. tuotantokausi)

text: Brennan löytää kallosta reiän, jonka hän epäilee tulleen ampumisesta ja vakuuttaa Boothin tutkimaan tapausta. Dannyn poikaystävä, Alex Josph sanoo myös Dannyn kadonneen. Pääkallo vahvistuu Kirkin kalloksi ja siitälöytyy myös jälkiä paikallisesta huumemyrkkykaktuksesta, joka on Angelan mukaan rituaali jonka vain paikallinen artisti Wayne Kellogg käyttää, sekä kojootin puremajälkiä.


title: Bones (1. tuotantokausi)

text: Alex löytyy kotoaan hakattuna, josta on luultavasti vastuussa toinen navajo Alexin myytyä myrkkykaktusta ulkopuoliselle. Kirkin luut ja kamera löytyvät autiomaasta. Brennanin Kelloggin kodista löytämät epätavalliset kaiverruslautaset johtavat yllättävään rikoskierteeseen...


title: Bones (1. tuotantokausi)

text: Ted Macyn ruumis löytyy Appateague-saarelta, Kansallispuiston läheisestä lomakylästä, jossa Mustaparran aarteen huhutaan olevan haudattuna, mutta koko paikka tulvii; Ted luultavasti hukkui, 300 vuotta vanha sormiluu kädessään.


title: Bones (1. tuotantokausi)

text: Arkeologi Macy ja hänen parinsa Giles Hardewicke johtavat kaivauksia, joita rahoittaa seikkalijabiljoonääri Branson Rose. Tri Jack Hodgins vaatii päästä sukeltamaan itse 60-metriseen kuíluun joka tappoi jo yhden miehen ja hän löytääkin merirosvojen ruumiita. Macyluultavasti tapettiin tämän tuotua ylös aarteita; Smithsonian instituutti kuitenkin varasti luut. Booth saa selville, että Hardewickellä on mustelmia, jotka viittaavat siihen että pormestari potkaisi häntä saatuaan tietää Macylla olleen suhteessa hänen vaimonsa kanssa. Merirosvojen luut osoittautuvat Jeffersonian instituutista varastetuiksi. Murhaaja käyttää samaa selkärangan-katkaisevaa erikoisvoimaa jälleen.


title: Bones (1. tuotantokausi)

text: Jakso alkaa kun tri Brennan on lomalla New Orleansissa auttamassa tunnistamaan hurrikaani Katrinan uhreja. Brennan aloittaa ruumiinavauksen 'Tuntemato 361':lle, joka löydettiin mudan seasta pieni reikä kallonsa etupuolella. Etsivä Rose Harding ja tri James Embry avustavat Brennania toivoen saavansa selville oliko kuolema hurrikaanin aiheuttama vai murha. James saa selville, että uhrin suuhun on laitettu jotain joten Brennan lähettää Sam Potterin röntgenkuvaamaan Tuntematon 361:den. Sen seurauksena Graham Leger pyytää Brennania treffeille, johon Brennan vastaa harkitsevansa asiaa saatuaan röntgenkuvauksen tulokset.


title: Bones (1. tuotantokausi)

text: Ruudulla näkyy väläy ja Brennan nähdään makaamassa kylpyhuoneen lattialla vera käsissään ja ruhje otsassaan. Brennan ei muista eilisen tapahtumista kuin väläyksiä. Brennan vastaa hotellivirkailijan soittoon, joka kertoo lentokentälle menevän bussin odottavan. Kun Brennanille kerrotaan, että on torstai hän on hämmentynyt ja ihmettelee mitä tapahtui keskiviikolle.


title: Bones (1. tuotantokausi)

text: Sairaalassa tri Ryan Halloway huomaa, että toinen Brennanin korvista on revitty auki ja hänen äitinsä korvakoru on otettu, eikä Brennan muista vieläkään tapahtumia eilisestä. Tri Hallowayn lähettäessä Brennanin vaatteista otettuja verinäytteitä laboratoroon, etsivä Hardong saapuu kuulustelemaan Brennania. Brennanin viimeisin muisto on tri Legerin pyyntö treffeille. Booth saapuu ja vie Brennanin ravintolaan, jossa he keskustelevat Brennanin viimeisestä muistosta. Saatuan tietää ravintolan omistajalta, Peter LaSallelta, että Brennan oli ravintolassa tiistai iltana ruumishuoneen lähetin, Sam Potterin kanssa, joka harjoittaa voodoota, he suuntaavat ruumishuoneelle.


title: Bones (1. tuotantokausi)

text: Samaan aikaan Angela antaa Tuntematon 361:en röntgenuvat Zack Addylle, jotta tämä voi analysoida ne. Hän soittaa Brennanille ja kertoo, että Tuntematon 361, jota Brennan ei muista, oli 40-vuotias sekarotuinen ja hänet murhattiin.


title: Bones (1. tuotantokausi)

text: Ruumishuoneella Sam kertoo Brennanille, että he olivat tiistai iltana puhuneet Tuntematon 361:en suuhun tungetusta esineestä, joka oli voodoo alkuperää. Sam selittää, että voodoo on tasapainoa ja, että Secte Rougen tuoma hurrikaani oli tuhonnut New Orleansin tasapainon. Hän sanoo, että uhrin suusta löytynyt esine, mustaa kumia ja kanan jalka, oli peräisin voodoo-kaupasta, jota pitää mies nimeltä Richard Benoit.


title: Bones (1. tuotantokausi)

text: Benoitin kaupassa Booth näyttää Benoitille uhrin suusta löytyneen todisteen ja Benoit kertoo murhan olevan Secte Rougen työtä, osana paholaisloitsua. Katsoessaan esineen ostaneiden listaa, Brennan huomaa listalla tutun nimen: tri Graham Legerin. Booth ja Brennan suuntaavat Legerin kodille, josta he löytävät hänet ristiinnaulittuna seinäouuhun jalat lattian yläpuolella ja mojo-laukku kaulan ympärillä. Poliisi saapuu pian paikalle ja epäilevä etsivä Harding kuulustelee Brennania ja Boothia. Brennanin selittäessä Booth huomaa Brennanin kadonneen korvakorun pöydän alla ja laittaa sen taskuunsa kenenkään huomaamatta.


title: Bones (1. tuotantokausi)

text: Ruumishuonella Brennan huomaa Tuntematon 361:en olevan kadonnut. Brennanin hitellilla Booth huomaa Brennanin sängyllä mojo-laukun jossa on simpukan kuoria, lihaa, pala nahkaa ja ihmisen hammas. Samaan aikaan Harding tulee sisään ja pidättää Brennanin löydettyään hänen vertansa Legerin talosta. Brennan lähtee hänen mukaansa ja Boothin vastustelusta huolimatta sanoo rikollisuuteen viittavan todisteen itsestään.


title: Bones (1. tuotantokausi)

text: Poliisiasemalla etsivä Harding kuulustelee Brennania, ennen kuin Booth ja asianajaja Caroline Julian saapuvat hiljentämään Brennanin. Etsivä Harding lähtee Carolinen sanottua, etteu Brennan sano muuta. He saavat selville myrkkyseulan tulosten tultua, etteu Brennania huumattu.


title: Bones (1. tuotantokausi)

text: Zack soittaa Brennanille Tuntematon 361:n olevan Rene Mouton, joka oli voodoo-kirkon johtaja joka oli tarjonnut apua Katrinan aikana, mutta kadonnut yhtäkkiä. Sam Potter ehdottaa tämän olevan Secte Rougen työtä Brennanin ollessa samaa mieltä. Booth ja Brennan menevät kylmiöön, josta he löytävät äskettäin tapetun Mike Doylen, sekä Rene Moutonin ruumiin. Brennan epäilee Mike Doylen tyttöystävää murhasta ja Sam Potter ripottelee tuhkaa Moutonin ruumiin päälle paljastaen sähkövarauksen, joka paljastaa Cadillac Broughamin merkin, auton joka kuuluu Richard Benoitille. Tämän vuoksi Brennan epäilee hänen tytärtään, Evaa.


title: Bones (1. tuotantokausi)

text: Benoitin kaupassa Booth ja Brennan kohtaavat Benoitin, joka johdattaa heidät alakertaan, jossa Eva piileskeli. Saapuessaan alakertaan he löytävät Evan ruumiin joka on heitetty seinässä kiinni olevaan suureen piikkiin. Brennan ja Booth etsivät huoneesta johtolankoja ja löytävät Moutonin kallon ja piikin, jota käytettiin Moutoniin ja Mike Doyleen. Brennan tajuaa, ettei Eva olisi voinut tappaa itseään, sillä huone oli vain 12 metriä leveä, eikä Eva olisi saanut kerättyä tarpeeksi nopeaa juoksuvauhtia heittäytyessään piikkiin.


title: Bones (1. tuotantokausi)

text: Sam Potter syyttää Richard Benoitia tyttärensä murhasta, jotta Booth ja Brennan lakkaisivat etsimästä Moutonin tappajaa. Brennan tajuaa että Benoitin ja Evan välillä olisi ollut tappelu, joka johti Evan piikkiin iskeytymiseen, ja repii Benoitin paidan auki paljastaakseen äskettäin saadun vamman. Etsivä Harding pidättää Benoitin.


title: Bones (1. tuotantokausi)

text: Washington, D.C.ssä Booth ja Brennan kerotvat Angelalle, Zackilleja Hodginsille heidän tapauksestaan New Orleansissa. He keskustelevat voodoosta, johon Brennan kieltäytyy uskomasta, mutta muut eivät ole varmoja, viitaten Brennanin muistinmenetykseen. Booth päättää hetken olevan oikea ja antaa Brennanille korvakorunsa takaisin. Tämä ilahduttaa Brennania, sillä korvakoru oli kuulunut hänen äidilleen, mutta tajuaa myös Boothin suojelleen häntä piilottamalla todisteen murhapaikalta.


title: Bones (1. tuotantokausi)

text: Kun Booth tuo Brennanin sairaalaan näyttääkseen FBI:n apulaisjohtaja Sam Cullenille toiseen tapaukseen liittyviä töitä tämä tyttären, Amyn sairasvuoteella. Amylla on luusyöpä, joka varsinkin hänen ikäisillään on erittäin harvinainen. Brennan saa pian selville, ettei syöpä tullut asbestista kutsen yleensä, vaan luunsiirrosta pahan murtuman jälkeen. Työryhmä on koepalan jälkeen varma siitä, että nimettömän luovuttajan kansio oli selvästi valheellinen; luovuttaja oli yli 60-vuotias väitetyn 25-vuotiaan sijaan. Biotech, firma jolta luusiirto oletettavasti tuli,ei enää ole olemassa, joten tiimi etsii kirurgin, tohtori Odgenin muita riski potilaita; Kelly Demarco, joka on jo kuollut, sai samanlaisen luusiirron ja pian yli tusina muitakin uhreja löytyi useasta eri osavaltiosta, tehden aiheuttajasta sarjamurhaajan. Tiimi saa myös selville, että Odgen sai potkut yksityisklinikalta. He yrittävät jäljittää luovuttajan identiteetin löytääkseen oikeat elimenluovuttajat.


title: Bones (1. tuotantokausi)

text: Kun Brennan ja hänen tiiminsä tutkivat mielenosoittajan ilmeistä itsemurhaa "Arlington National Cemetry" -hautausmaalla, he saavat selville ettei tapaus ollutkaan itsemurha, vaan Irakissa palvelleen sotilaan murha. Boothin ja Brennanin keskittyessä murhatutkimuksiin ja kuulustellessa amerikkalaisia sotilaita jotka palvelivat Irakissa uhrin kanssa, heidän tutkimuksensa johtavat vastaamattomiin kysymyksiin uhrin armeijayksiköstä ja heidän teoistaan Irakissa. Kun paljastuu lisää tietoa, johtolangat viittaavat mahdolliseen peittelyyn. Tapaus muistuttaa Boothia monista sodan kauhuista ja hänen omasta menneisyydestään armeijan tarkka-ampujana.


title: Bones (1. tuotantokausi)

text: Brennan on matkalla todistamaan oikeudessa ja kävelee matkallaan Angelan työpisteen ohi, jossa hän on rekostruoi ruumista Angelatorilla. Brennan pysähtyy ja huutaa Angelalle, että kuva on väärä. Sen jälkeen hän menee Zackin luo ja pyytää tapauksen todisteita. Hän avaa todistelaatikon ja vetää sieltä vyönsoljen, jossa on delfiini ja jää katsomaan sitä. Samaan aikaan Booth katsoo Angelatorissa olevaa kuvaa, jonka jälkeen hän kertoo tri Goodmanille, Angelalle ja Zackille Angelatorissa olevan kivan olevan Christine Brennan, Temperancen äiti.


title: Bones (1. tuotantokausi)

text: Booth avaa Brennanin vanhempien tapauksen uudelleen saadessaan siihen pätevän syyn. Booth saa selville, että Brennanin vanhemmat olivat ottaneet edesmenneen Matthew Brennanin henkilöllisyyden vuonna 1978. Christine oli kuitenkin haudattu vuoden elokuvalippujen kanssa elokuvaan "The Fugitive", joka julkaistiin kaksi vuotta heidän katoamisensa jälkeen. Kun Booth saa selville Brennanin vanhempien olevan oikeasti Max ja Ruth Keenan, joilla on rikosrekisteri pankkiryöstäjinä. Brennanin isoveli, Russ myöntää oikean nimensä olevan Kyle ja Temperancen Joy.


title: Bones (1. tuotantokausi)

text: Joten jakson kysymyksiksi muodostuvat miksi Christine hylkäsi lapsensa kahdeksi vuodeksi ja kuka hänet tappoi? Brennanin vanhempien hylätyssä autossa on Russin, Temperancen, Christinen ja toisen miehen verta. Booth löytää todistajainsuojeluohjelmassa olevan jengin jäsenen, joka on nykyisin sikafarmari, ja joka myöntää kauhean käänteen tehden tapauksen ratkaisun mahdolliseksi.


title: Laukaan korjaamo

text: Laukaan korjaamo oli Tie- ja Vesirakennushallituksen (TVH) keskuskorjaamo Laukaassa. Se perustettiin vuonna 1944 puolustusministeriön linnoitustoimiston korjaamona. Linnoitustoimisto luovutti sen TVH:lle vuonna 1945 rakennustöiden ollessa yhä kesken. Vuonna 1946 TVH siirsi keskuskorjaamonsa Korialta Laukaaseen. Korjaamo oli suoraan TVH:n alainen ja sitä johdettiin Helsingistä. Siellä korjattiin TVH:n autoja ja muuta tienpitokalustoa, kehiteltiin uutta kalustoa muun muassa lumiaurojen prototyyppejä, sekä valmistettiin koko Suomen siltalaakerit. Korjaamo työllisti parhaimmillaan 150 henkeä. Korjaamon toiminta TVH:n keskuskorjaamona lakkautettiin vuoden 1961 alusta ja se muutettiin Keski-Suomen tie- ja vesirakennuspiirin konekorjaamoksi. Siellä tehtiin kuitenkin TVH:n ja muiden piirien töitä kunnes vuonna 1964 se supistettiin normaalin piirikorjaamon tasolle.


title: Castinus

text: Flavius Castinus (k. 425) oli roomalainen sotilas ja poliitikko, joka toimi Rooman armeijan ylipäällikkönä ("magister militum") keisari Honoriuksen ja hänen seuraajansa Johanneksen aikana. Hän kaappasi vallan Länsi-Roomassa Honoriuksen kuoltua vuonna 423 ja nimitti keisarillisten notaarien esimiehen Flavius Johanneksen augustukseksi. Johanneksen hallinnon aikana hän oli valtakunnan johdon kakkosmies ja toimi myös konsulina vuonna 424. Itä-Rooman keisarin Theodosius II:n lähettämät sotajoukot kuitenkin syöksivät Johanneksen vallasta vuonna 425 surmaten samalla keisarin, ja samassa yhteydessä myös Castinus surmattiin.


title: Paksunokkakukastajat

text: Paksunokkakukastajat ("Prionochilus") on toinen kukastajien heimon varpuslintusuvuista.


title: Paksunokkakukastajat

text: Paksunokkakukastajat ovat pieniä, 9–10 cm pitkiä, lyhytpyrstöisiä varpuslintuja, joilla on ruumiin kokoon nähden tukeva nokka. Sukuun kuuluu kuusi lajia, jotka kaikki elävät Kaakkois-Aasiassa. Neljän lajin koiraat ja naaraat ovat erivärisiä. Suvun lajit ovat kiinteästi yhteydessä misteliin, jonka marjoja ne syövät ja levittävät siemeniä ulosteidensa mukana.


title: Paksunokkakukastajat

text: Paksunokkakukastajia on kuusi lajia:


title: Valerius Licinianus Licinius

text: Valerius Licinianus Licinius (315–326) oli Rooman keisarin Liciniuksen poika, joka toimi isänsä kanssahallitsijana ("caesar") 1. maaliskuuta 317 alkaen aina isänsä Liciniuksen kukistumiseen 19. syyskuuta 324 saakka. Hänet oli nimitetty caesariksi Serdicassa (nyk. Sofia) Moesian provinssissa. Kun Konstantinus Suuri kukisti hänen isänsä Liciniuksen syyskuussa 324, myös Licinianus Licinius joutui luopumaan asemastaan. Hän kuitenkin pysyi elossa vuoteen 326, jolloin hänet teloitettiin Konstantinuksen käskystä vain 11-vuotiaana.


title: Zookeeper

text: Zookeeper on yhdysvaltalainen komediaelokuva vuodelta 2011. Elokuvan on ohjannut Frank Coraci ja pääosassa on Kevin James. Äänirooleissa on useita tunnettuja näyttelijöitä, kuten Sylvester Stallone ja Adam Sandler. Elokuvan ensi-illaksi ilmoitettiin aluksi 8. lokakuuta 2010, mutta se siirrettiin heinäkuulle 2011.


title: Dmitri Baženov

text: Dmitri Ivanovitš Baženov (, 7. heinäkuuta 1904 nykyisen Udmurtian Balezinon piirin Karšurin kylä – 1946 Kislovodsk) oli udmurttilainen kirjailija.


title: Dmitri Baženov

text: Dmitri Baženov syntyi kyläkoulun opettajan perheeseen. Hän kävi Glazovin opettajaopiston ja työskenteli opettajana, Možgan kansanvalistusosaston johtajana, NKP(b):n aluekomitean agitproposaston työntekijänä sekä Jakšur-Bodjan opettajaopiston johtajana.


title: Dmitri Baženov

text: Baženov tunnetaan parhaiten lehtimiehenä ja kirjallisuuskriitikkona. Hänen kaunokirjallinen pääteoksensa on pienoisromaani "Śöd peri" (”Musta vihuri”, 1927), joka kuvaa Venäjän kansalaissotaan osallistuneita nuorisoliittolaisia.


title: Valens (caesar)

text: Gaius Aurelius Valerius Valens (hallitsijanimeltään "Gaius Aurelius Valerius Valens Pius Felix Augustus", kuoli tammi-helmikuussa 317) oli Rooman keisari yhdessä Liciniuksen kanssa 8. lokakuuta 316 alkaen kuolemaansa saakka. Ennen keisariksi tuloaan hän oli toiminut Daakian rajajoukkojen komentajana Liciniuksen alaisuudessa.


title: Valens (caesar)

text: Valensin keisariksi nimittänyt Rooman valtakunnan itäosan augustus Licinius oli jo pitkään ollut sotajalalla lännen keisaria Konstantinus Suurta vastaan. Rauhanneuvottelut Konstantinuksen kanssa epäonnistuivat, ja Campus Ardiensiksen taistelussa tammikuussa 317 Licinius hävisi tälle toistamiseen. Huolimatta tappiosta Konstantinus antoi Liciniuksen jäädä virkaan. Hän tyytyi vain ottamaan hallintaansa Liciniuksen hallussa olleet Euroopan puoleiset alueet, mutta vaati, että hänen kiusakseen keisariksi nimitetty Valens erotetaan tehtävästään. Liciniuksen oli pakko suostua tähän, ja niinpä hän antoi teloittaa Valensin joko tammi- tai helmikuussa 317.


title: Ivan Djadjukov

text: Ivan Tihonovitš Djadjukov (, 11. syyskuuta 1896 – 1955) oli udmurttilainen kirjailija.


title: Ivan Djadjukov

text: Ivan Djadjukov syntyi talonpojan perheeseen nykyisen Udmurtian Zavjalovon piirin Babinon kylässä. Vuonna 1918 hän liittyi vapaaehtoisena puna-armeijaan, jonka riveissä hän osallistui Venäjän kansalaissotaan. Vuonna 1920 hän opiskeli Sarapulin puoluekoulussa ja työskenteli sen jälkeen Gudyri-lehden toimituksessa.


title: Ivan Djadjukov

text: Djadjukov kirjoitti 1920-luvun alusta lähtien ajankohtaista kansalaislyriikkaa ja kertomuksia, joiden taiteellinen arvo on usein vähäinen. Kirjailijan pääteoksena pidetään vuonna 1925 ilmestynyttä, Venäjän vallankumousta edeltävää udmurttikylää kuvaava kertomusta "Paška Pedor" (”Fjodor Paškin”), jonka hän 1930-luvulla laajensi pienoisromaaniksi. Djadjukov tunnetaan myös lastenkirjailijana.


title: Daniil Maiorov

text: Daniil Afinogenovitš Maiorov (, 15. joulukuuta 1889 – 25. huhtikuuta 1923) oli udmurttilainen runoilija.


title: Daniil Maiorov

text: Daniil Maiorov syntyi nykyisen Udmurtian Grahovon piirin Verhnjaja Igran kylässä köyhän talonpojan perheeseen. Vuodesta 1912 hän työskenteli rautatieläisenä ja työläisenä Ašgabatissa ja Kokandissa. Vuoden 1917 lopussa Maiorov muutti takaisin kotiseudulleen ja meni töihin Jelabugassa ilmestyneen udmurtinkielisen Gudyri-lehteen. Vuonna 1921 hän siirtyi toimituksen mukana Iževskiin.


title: Daniil Maiorov

text: Maiorov kirjoitti ajankohtaista vallankumouslyriikkaa, käänsi udmurtiksi venäläisiä lauluja ja laati näytelmiä näytelmäkerhoja varten. Maaliskuussa 1923 hän palasi kotikyläänsä, jossa hän joutui henkirikoksen uhriksi.


title: Oliivikukastaja

text: Oliivikukastaja ("Prionochilus olivaceus") on Filippiinien kotoperäinen varpuslintu.


title: Oliivikukastaja

text: Oliivikukastaja elää Filippiineillä ja siitä tunnetaan kolme alalajia. Sen elinympäristön ala on 100 000–1 000 000 neliökilometriä. Tweeddale kuvaili lajin holotyypin Dinagatista Filippiineiltä vuonna 1877.


title: Oliivikukastaja

text: Trooppiset ja subtrooppiset kosteat alankometsät.


title: Paradise Alley – helvetin kapakka

text: Paradise Alley – helvetin kapakka ("Paradise Alley") on vuonna 1978 ensi-iltansa saanut yhdysvaltalainen draamaelokuva, jonka on ohjannut, käsikirjoittanut ja tuottanut Sylvester Stallone. Stallone esittää myös pääosaa.


title: Paradise Alley – helvetin kapakka

text: Kolme amerikanitalialaista veljestä elävät 1940-luvun Yhdysvaltain slummeissa, ja yrittävät pysyä elossa tienaamalla elantonsa painimatseista. Pian kolmikosta kehittyy huippupainijakolmikko, eikä heidän enää tarvitse asua slummissa.


title: Paradise Alley – helvetin kapakka

text: "Video-oppaassa" vuodelta 1994 Bello Romano pitää Stallonen esikoisohjausta voimattomana ja antaa elokuvalle yhden tähden viidestä, mikä vastaa sanallista arviota ”huono”.


title: Trullevi

text: Trullevi () on noin viiden kilometrin pituinen kapea Perämereen työntyvä niemi Kokkolassa Perhonjoen suiston ja Trullöfjärdenin lahden länsipuolella.


title: Trullevi

text: Trullevi oli Kokkolan laivaväylää suojaava saari vielä 1700-luvulla, jolloin sen nimi oli "Trullö". Pitkä ja kapea niemi on syntynyt maannousun seurauksena, ja sen arvokkaisiin luontokohteisiin kuuluvat mm. pirunpellot sekä maannousun muokkaamat rantaniityt ja fladajärvet.


title: Trullevi

text: Niemen luoteiskärjessä Pohjois-Kupussa () sijaitsee kalasatama. Alle sadan metrin levyinen Kubbsundetin salmi erottaa Etelä-Kupun () saaren Pohjois-Kupusta. Sataman ja saaren eteläpuolella pienen Lilla Sandvikenin lahden rannalla sijaitsee Valkohiedan uimaranta.


title: Jotapianus

text: M. F(ulvius?) Ru(fus?) Jotapianus (hallitsijanimeltään "Imperator Caesar M. F. Ru. Iotapianus Augustus", k. kesällä 249) oli roomalainen sotilas, joka julistautui Rooman keisariksi Kappadokiassa tai Syyriassa vuonna 248. Kapina kuitenkin epäonnistui omat kannattajat surmasivat Jotapianuksen kesällä 249.


title: Jotapianus

text: Kapina oli saanut alkunsa ankarasta verotuksesta, ja oli suunnattu silloisen keisarin Philippus Arabsin veljeä Gaius Julius Priscusta vastaan. Priscus oli Rooman itäisten provinssien johdossa ("rector Orientis") ja verottanut raskaasti provinsseja, mikä oli aiheuttanut vihaa häntä kohtaan. Aurelius Victorin ja Polemius Silviuksen mukaan kapina ei ollut sotilaallinen vallankaappausyritys, vaan pikemminkin paikallisten provinssien asukkaiden ja ylimistön nousu vastarintaan korkeita veroja vastaan.


title: Jotapianus

text: Nykyhistorioitsijoiden mukaan Jotapianus saattoi väittää kuuluvansa Emesasta lähtöisin olleeseen Severusten sukuun ja olleen sukua keisari Severus Alexanderille. Aurelius Victorin mukaan Jotapianus väitti olevansa sukua itse Aleksanteri Suurelle ja hänen nimensä muistuttaa Kommagenen kuningattarien nimiä (Jotape I ja II). Kommagenen kuninkaat, erityisesti Antiokhos I, väittivät olevansa Aleksanteri Suuren perillisiä. On mahdollista, että Jotapianus oli lähtöisin kuninkaallisesta kommageneläisestä suvusta. Varmaa on kuitenkin, että hän kuului paikalliseen aristokratiaan, mutta ei tiedetä missä asemassa hän oli ennen kapinaa.


title: Jotapianus

text: Jotapianuksen kapina tapahtui todennäköisesti Philippuksen hallintokauden lopulla. Zosimoksen mukaan kapina kukistettiin vielä Philippuksen kauden aikana mutta Aurelius Victor kertoo, että Jotapianusta ei vielä surmattu ennen kuin vasta keisari Deciuksen aikana. Kapinan tapahtumista on hyvin vähän tietoa. Tiedetään vain, että Jotapianuksen tappoivat hänen omat kannattajansa. On epäselvää, miten Philippus reagoi kapinaan. Zosimoksen mukaan hän joutui paniikkiin kuulessaan siitä, mutta tämä on luultavasti fiktiota. Loppujen lopuksi Jotapianuksen kapina ei ollut kovin vakava uhka valtakunnalle. Zosimoksen mukaan se pystyttiin kukistamaan helposti.


title: K.O.V.A.

text: K.O.V.A. ("F.I.S.T.") on vuonna 1978 ensi-iltansa saanut yhdysvaltalainen draamaelokuva, jonka ohjasi Norman Jewison. Sen päärooleissa näyttelevät Sylvester Stallone, Rod Steiger ja Peter Boyle. Elokuvan Suomen ensi-ilta oli 10. marraskuuta 1978.


title: K.O.V.A.

text: Elokuva kertoo ammattiyhdistyksen synnystä Ohiossa vuonna 1937.


title: Pikkuharpyija

text: Pikkuharpyija ("Morphnus guianensis") on Keski- ja Etelä-Amerikassa elävä päiväpetolintu. Se on sukunsa ainoa laji.


title: Pikkuharpyija

text: Pikkuharpyijan ruumiinpituus on 66–76 senttiä. Se on tavallista harpyijaa pienempi, pitkäpyrstöisempi ja hentorakenteisempi etenkin jaloistaan ja nokastaan. Pikkuharpyijan höyhenpuvun värityksessä on suurta muuntelua, minkä vuoksi se jaettiin aiemmin kahdeksi eri lajiksi, vaikka ne todellisuudessa ovatkin vain liukuvan värisarjan ääripäitä. Eri muunnokset eivät edusta eri alalajeja tai elä omilla maantieteellisillä alueillaan, vaan ovat samantapaista perinnöllistä muuntelua kuin ihmisten hiusten väri. Harvalukuisemmalle tummalle muodolle annettiin nimeksi "Morphnus taeniatus". Vaalealla muodolla selkäpuoli on tumma käsisulkien peitinhöyheniä lukuun ottamatta, mutta vatsapuoli, pää ja töyhtö ovat vaaleita. Tumman muodon pää, kaula ja töyhtö ovat täysin mustia, ja vain vatsassa on valkeita juovia. Pikkuharpyijan kynnet ja nokka ovat mustat, vahanahka siniharmaa. Jalat ovat keltaiset ja silmät vaaleanharmaat. Pyöreäpäiset siivet ja pitkä pyrstö ovat sopeutumia lajin elinympäristöön. Ne mahdollistavat nopeat pyrähdykset ja äkkikäännökset metsässä.


title: Pikkuharpyija

text: Pikkuharpyijaa tavataan Etelä- ja Keski-Amerikassa. Sen laaja levinneisyys käsittää Guatemalan, Belizen, Hondurasin, Nicaraguan, Costa Rican, Panaman, Kolumbian, Venezuelan, Guyanan, Surinamen, Ranskan Guayanan, Ecuadorin, Perun, Paraguayn, Bolivian ja Pohjois-Argentiinan. Meksikon tilanne on epävarma. Levinneisyysalueen kooksi arvioidaan 9 190 000 neliökilometriä. Kannan kooksi arvioidaan 1000–10 000 yksilöä. Se on koko levinneisyysalueellaan harvalukuinen ja näyttäytyy niin harvoin, että sen esiintyminen laajallakin alueella jää helposti huomaamatta.


title: Pikkuharpyija

text: Pikkuharpyijan mieluisinta elinympäristöä ovat jokien pirstomat alankomaan sademetsät. Näiden metsien puiden lajimäärä on korkea ja latvuskerroksia on useita. Valtapuut kohoavat usein 40 metrin korkeuteen, ja niiden latvusto muodostaa 6–7 metrin paksuisen kerroksen, joka päästää vain vähän valoa metsän pohjakerroksiin. Siellä täällä sademetsää on yksittäisiä jättipuita, jotka kohoavat latvuston läpi. Lajia tavataan trooppisten metsien lisäksi subtrooppisissa metsissä ja levinneisyysalueen eteläosassa galleriametsissä. Pikkuharpyijaa tavataan yleensä alle 600 metrin korkeudessa, mutta paikoin jopa 1200 metrin korkeudessa merenpinnasta.


title: Pikkuharpyija

text: Pikkuharpyija on luonnontilaisten trooppisten alankosademetsien ilmaisijalaji eikä tule toimeen hakatuilla alueilla. Metsäkato onkin vakava uhka lajille. Suuren koon ja harvinaisuuden takia sitä uhkaa myös metsästys. Lajia saattaa haitata myös kilpailu ravinnosta ihmisen kanssa. Pikkuharpyija onkin taantuva laji ja luokitellaan silmälläpidettäväksi. Se kuuluu CITES-sopimuksen liitteeseen II.


title: Pikkuharpyija

text: Pikkuharpyijat saalistavat etenkin pussirottia, villa-apinoita ja matelijoita. Niiden on väitetty vievän myös laamojen vasoja, mutta se on lajin elinympäristö huomioon ottaen epätodennäköistä. Äänivalikoimaan kuuluu muun muassa kovaääninen "wee hee" ja kimakka "youu-ree" vihellys, jonka loppuosa on lyhyt ja nouseva. Pesä rakennetaan metsän korkeimpiin puihin. Naaras munii pari kermanvalkoista munaa, joita se hautoo 40–50 päivää. Poikanen jättää pesän ehkä noin kolmikuisena.


title: Al Capone (elokuva)

text: Al Capone () on yhdysvaltalainen, Steve Carverin ohjaama vuoden 1975 rikoselokuva, sen pääosissa nähdään Ben Gazzara, Harry Guardino, Susan Blakely, sekä Sylvester Stallone varhaisessa elokuvaroolissa. Elokuva on elämäkerta pahamaineisesta Al Caponesta, vaikkakin suurin osa siitä on oletettavasti fiktiota.


title: Al Capone (elokuva)

text: Elokuva julkaistiin DVD:llä Yhdysvalloissa ensimmäisen kerran 29. maaliskuuta 2011 Shout! Factoryn kautta ja on ollut saatavilla Euroopassa jonkin aikaa.


title: Al Capone (elokuva)

text: Tarina kertoo Chicagolaisen gangsteri Al Caponen noususta ja kukistumisesta, sekä hänen osoittamastaan vallasta Chicagon kaupunkia kohtaan kieltolain aikana.


title: Al Capone (elokuva)

text: Alkaen vuodesta 1918, Capone viettää aikaa muiden gangstereiden kanssa, kunnes rikolliset Johnny Torrio (Harry Guardino) ja Frankie Yale (John Cassavetes) löytävät hänet. Sitten hän puskee tiensä Chicagon alamaailmaan, taistellen mafiosoja, Hymie Weissia ja George "Bugs" Morania, vastaan, samalla haihatellen flapper Iris Crawfordia (Susan Blakely) ja tullen Chicagon rikkollisuuden kärkimieheksi kunnianhimoisen henkivartijansa, Frank "The Enforcer" Nittin (Sylvester Stallone), avulla.


title: Al Capone (elokuva)

text: Myöhemmin, "Ystävänpäivän verilöylyn" vanavedessä Capone lähetetään vankilaan, ei murhan tai muun väkivaltaisen rikoksen vuoksi, vaan veronkierron. Hän saa vankilassa kupan, ja kuolee vuonna 1947.


title: Eläköön (laiva)

text: Eläköön oli luotsilaitoksen päällikköalus, joka valmistui Tukholmassa Finnbodan telakalla v. 1886. Alus edusti vanhaa laivanrakennustyyliä parhaimmillaan. Kahdella potkurilla varustettu alus oli Suomen korkeimpien virkamiesten käytössä maan itsenäistymisen jälkeen, toimien edustusaluksena mm. ulkomaisten merkkihenkilöiden vieraillessa maassa.


title: Eläköön (laiva)

text: Koneet poistettiin siitä 1950-luvun alussa, jolloin 1. merenmittausretkikunta sai sen asuntoaluksekseen. Lopullisesti se poistettiin käytöstä v. 1963. Nimen alukselle antoi keisari Aleksanteri III.


title: Kimmo Kääriäinen

text: Kimmo Kääriäinen (s. 18. lokakuuta 1959 Kouvola) on Kirkkohallituksen ulkoasian osaston johtaja (2010–). Hän on valmistunut Helsingin yliopistosta teologian tohtoriksi 1989 ja valtiotieteen kandidaatiksi 1991.


title: Kimmo Kääriäinen

text: Kääriäinen aloitti pappina Kuopion Kallaveden seurakunnan pastorina 1984 ja toimi vuodesta 1990 nuorempana tutkijana Suomen Akatemiassa. Vuodesta 1997 hän on ollut Kirkon tutkimuskeskuksen palveluksessa, ensin tutkijana, vuodesta 2001 vuoteen 2010 johtajana.


title: Paul Andrea

text: Paul Lawrence Andrea (s. 31. heinäkuuta 1941 North Sydney, Nova Scotia, Kanada) on uransa lopettanut kanadalainen jääkiekkoilija, pelipaikaltaan oikea laitahyökkääjä.


title: Paul Andrea

text: Andrea edusti ammattilaisurallaan NHL:ssä New York Rangersia, Pittsburgh Penguinsia, California Golden Sealsia ja Buffalo Sabresia sekä WHA:ssa Cleveland Crusadersia.


title: Paul Andrea

text: NHL:ssä Andrea pelasi 150 runkosarjan ottelua tehopistein 31+49=80. WHA:ssa Andrea pelasi runkosarjassa 135 ottelua joissa teki tehopisteet 36+48=84.


title: Paul Andrea

text: Nykyisin Andrea asuu synnyinkaupungissaan Nova Scotian provinssin North Sydneyssä.


title: Dm3

text: Dm3 voi tarkoittaa ainakin seuraavia


title: Jundallah

text: Jundallah, (, englanninkielinen lyhenne PRMI) on iranilainen vastarintaliike Balochistanissa. Jundallah väittää ajavansa maan sunnimuslimien asiaa. Liike toteuttaa päämääräänsä terrorismilla, muun muassa pommi-iskuin, sieppauksin ja väijytyksin. Kohteena ovat olleet muun muassa Iranin vallankumouskaartit ja poliisit.


title: Jundallah

text: Liikkeessä on 1 000 taistelijaa. Jundallahin sanotaan tappaneen 400 iranilaista sotilasta ja satoja siviilejä. Liike on osa belutšien vastarintaliikettä. Jundallahia väitetään Iranissa ja joskus muuallakin Yhdysvaltain salaa tukemaksi. Mutta toisaalta monet myös uskovat Jundallahilla olevan al-Qaida-kytkentöjä.


title: Radamel Falcao

text: Radamel Falcao García Zárate (s. 10. helmikuuta 1986 Santa Marta, Kolumbia) on kolumbialainen jalkapalloilija. Hän edustaa Ranskan pääsarjassa pelaavaa Monacoa. Falcao on luontaiselta pelipaikaltaan hyökkääjä, mutta hän voi pelata myös hyökkäävänä keskikenttäpelaajana. Falcao on niin sanottu molempijalkainen pelaaja, sillä hän pystyy laukomaan molemmilla jaloillaan yhtä hyvin. Kohtalaisen pienestä koostaan huolimatta hänet tunnetaan erittäin hyvänä pääpelaajana.


title: Radamel Falcao

text: Hän on toisen polven jalkapalloilija. Hänen isänsä Radamel García oli pelipaikaltaan puolustaja. Falcaon nimi tulee entisen brasilialaislegenda Paulo Falcãon mukaan.


title: Radamel Falcao

text: Falcao on River Platen kasvatti ja nousi edustusjoukkueeseen vuonna 2004. Kesällä 2009 hän siirtyi Portoon 5,5 miljoonan euron siirtosummalla. Sopimus on pituudeltaan viisivuotinen. Siirtokilpailussa oli mukana myös Porton kilpakumppani Benfica.


title: Radamel Falcao

text: Ensiesiintymisensä Portossa Falcao teki 16. elokuuta 2009 kauden avausottelussa Paços de Ferreiraa vastaan, jossa hän myös onnistui maalinteossa tasoittaen ottelun 1–1. Falcao teki seuraavissa kolmessa pelissä niin ikään maalin, ja liittyi näin yksiin harvoista, jotka ovat onnistuneet tekemään neljässä ensimmäisessä pelissään maalin Primeira Ligassa.


title: Radamel Falcao

text: Hän pelasi ensimmäisen ottelunsa Mestarien liigassa 15. syyskuuta 2009 englantilaista Chelseaa vastaan. Kuudennella sarjakierroksella hän teki upean puskuosuman arkivihollisseura Sporting Clube de Portugalia vastaan, jolla Porto lopulta voitti ottelun 1–0. Neljä päivää myöhemmin 30. syyskuuta 2009 Falcao onnistui maalinteossa myös Euroopan kentillä, kun hän laukoi Porton ensimmäisen maalin Mestarien liigan ottelussa espanjalaista Atlético Madridia vastaan. 2. helmikuuta 2010 hän teki kaksi maalia Portugalin cupin puolivälierissä Sporting Clube de Portugalia vastaan. Myöhemmin samassa kuussa Falcao teki ottelun voittomaalin Mestarien liigan pudotuspelien neljännesvälierien ensimmäisessä osassa englantilaista Arsenalia vastaan. Maali oli hänelle järjestykseltään turnauksen neljäs osuma. 3. huhtikuuta 2010 hän onnistui kahdesti maalinteossa ottelussa Marítimoa vastaan ja nousi näin sarjan parhaaksi maalintekijäksi 20 osumallaan. Hän jäi kuitenkin lopulta toiseksi taistelussa sarjan maalinkuninkuudesta, jonka vei nimiinsä Benfican paraguaylaiskärki Óscar Cardozo yhteensä 26 maalilla. Falcaon kauden kokonaismaalisaldoksi muodostui lopulta 34, joka oli hänen yhden kauden henkilökohtainen ennätyksensä.


title: Radamel Falcao

text: Falcao aloitti toisen kautensa Portossa vauhdikkaasti osuen heti kauden ensimmäisessä virallisessa ottelussa Portugalin supercupissa Benficaa vastaan. Sarjassa hän avasi maalitilinsä kahdella osumallaan 22. elokuuta 2010 toisella kierroksella ottelussa Beira-Maria vastaan. 7. marraskuuta 2010 hän onnistui kahdesti maalinteossa 5–0-voitossa hallitsevaa mestarijoukkuetta Benficaa vastaan. Vajaa kuukausi myöhemmin 2. joulukuuta 2010 Falcao teki kauden ensimmäisen hattutemppunsa, kun Porto kohtasti Eurooppa-liigassa itävaltalaisen Rapid Wienin. 7. huhtikuuta 2011 syntyi jälleen yksi hattutemppu, kun hän upotti Eurooppa-liigan puolivälierissä kolme maalia venäläisen Spartak Moskovan verkkoon. Hattutempullaan hän nosti turnauksen maalimääränsä 10.


title: Radamel Falcao

text: Porto varmisti kotimaisen sarjan mestaruuden 25. sarjakierroksella vierasottelussa Benficaa vastaan. Falcao kuului ottelun avainpelaajiin, kun joukkue kaatoi puolustavat mestarit lopulta numeroin 2–1. Eurooppa-liigan välierien ensimmäisessä osaottelussa espanjalaista Villarrealia vastaan hän teki neljä maalia. Ottelu päättyi 5–1, ja kun Porto voitti myös toisen osaottelun 3–2, se eteni turnauksen loppuotteluun yhteismaalein 8–3.


title: Radamel Falcao

text: 18. toukokuuta 2011 pelatussa Eurooppa-liigan loppuottelussa Falcao teki ottelun ainoan maalin ja toi lopulta tällä tittelin Portolle. Hänen turnauksen lopulliseksi maalimääräkseen tuli yhteensä 17, jolla hän teki uuden ennätyksen, rikkoen näin Jürgen Klinsmannin nimissä olleen aiemman ennätyksen (15). Heinäkuussa 2011 hänen sopimukseensa kirjattiin 45 miljoonan euron purkupykälä.


title: Radamel Falcao

text: Falcao siirtyi elokuussa 2011 pelaamaan espanjalaisseura Atlético Madridiin. Hänestä maksettiin 40 miljoonan euron siirtokorvaus, jolloin hänestä tuli seuran historian kallein pelaaja. Falcao teki ensiesiintymisensä joukkueessa 10. syyskuuta 2011 ottelussa Valenciaa vastaan. Ensimmäisen maalinsa madridilaisseurassa hän teki viisi päivää myöhemmin Eurooppa-liigan kotiottelussa skotlantilaista Celticiä vastaan. Falcao jatkoi tämän jälkeen maalitehtailujaan myös La Ligassa, kun hän iski hattutempun Racing Santanderin verkkoon. Kolme päivää myöhemmin hän teki kaksi maalia Sporting Gijónia vastaan ja siirtyi näin maalintekijätilaston jaetulle kärkipaikalle yhdessä Lionel Messin ja Roberto Soldadon kanssa.


title: Radamel Falcao

text: 3. marraskuuta 2011 hän teki maalin Eurooppa-liigan ottelussa italialaista Udinesea vastaan, joka oli yhteensä hänen 19 maalinsa viimeisissä 18 ottelussaan Eurooppa-liigassa. Falcaon toinen hattutemppu Primera Divisiónissa syntyi 21. tammikuuta 2012 vierasottelussa Real Sociedadia vastaan. 16. helmikuuta 2012 pelatussa Eurooppa-liigan pudotuspelien ensimmäisen kierroksen ensimmäisessä osassa italialaista Laziota vastaan hän teki kaksi maalia ja syötti yhden. Seuraavalla kierroksella joukkue kohtasi turkkilaisen Beşiktaşin, josta madridilaisseura eteni jatkoon yhteismaalein 6–1. Falcao teki joukkueiden toisessa kohtaamisessa yhden maalin, joka päättyi Atlético Madridin 0–3-vierasvoittoon. 21. maaliskuuta 2012 hän teki kaksi maalia tärkeässä sarjaottelussa Athletic Bilbaota vastaan, joukkueiden taistellessa kiivaasti europeleihin johtavista sijoituksista. Eurooppa-liigan pudotuspeleissä saksalaista Hannoveria vastaan, hän teki maalin molemmissa osaotteluissa, josta Atlético Madrid eteni lopulta jatkoon yhteismaalein 4–2.


title: Radamel Falcao

text: Falcao pelasi ensimmäisen Madridin paikallistaistonsa Real Madridia vastaan 11. huhtikuuta 2012, sillä kauden ensimmäisestä kohtaamisesta hän joutui olemaan pois loukkaantumisen takia. Ottelussa hän teki joukkueensa ainoan maalin, kun Real Madrid kaatoi Atléticon Vicente Calderónilla numeroin 1–4. Eurooppa-liigan välierien ensimmäisessä osaottelussa Valenciaa vastaan hän teki kaksi maalia, joilla hän siivitti Atlético Madridin historian ensimmäisenä joukkueena kymmenenteen perättäiseen voittoon kyseissä kilpailussa. 9. toukokuuta 2012 pelatussa Eurooppa-liigan loppuottelussa Stadionul Naționalilla toista espanjalaista Athletic Bilbaota vastaan Falcao teki sekä joukkueensa avausmaalin. Myöhemmin ottelun aikana hän osui vielä toistamiseen.


title: Radamel Falcao

text: Kauden 2012–2013 Falcao aloitti vakuuttavasti, tehden toisessa pelissään Primera Divisionissa Athletic Bilbaota vastaan hattutempun. UEFA Super Cupissa Atlético Madrid kohtasi Eurooppa-liigan hallitsevana mestarina edellisen kauden Mestarien liigan voittajan Chelsean. Falcao teki hattutempun jo ensimmäisellä puoliajalla ottelussa, joka päättyi lopulta Atlético Madridin selvään voittoon numeroin 4–1. Samalla hänestä tuli ensimmäinen pelaaja, joka on onnistunut tekemään hattutempun UEFA Super Cupin ottelussa nykyisessä muodossaan. Ennen vuotta 1998 loppuottelu pelattiin kaksiosaisena. 16. syyskuuta 2012 hän teki voittomaalin rangaistuspotkusta paikallisvastustaja Rayo Vallecanoa vastaan. Myöhemmin samalla viikolla pelatussa ottelussa Real Valladolidia vastaan hän teki niin ikään Atlético Madridin voittomaalin. 7. lokakuuta 2012 kohtaamisessa Málagaa vastaan joukkueet lähtivät otteluun asetelmista, jossa kumpikaan ei ollut kokenut vielä tappiota kuuden pelatun kierroksen jälkeen. Falcao vei puskuosumallaan madridilaisjoukkueen johtoon ottelussa ja oli myös mukana joukkueen toisessa maalissa, joka myöhemmin tulkittiin Málagan omaksi maaliksi. Ottelun jälkeen joukkue oli toisena sarjassa tasapisteissä sarjaa johtaneen Barcelonan kanssa, joka piti kärkipaikaa hallussa maalieronsa turvin.


title: Radamel Falcao

text: Maaottelutauon jälkeen Falcao palasi tehokkaasti, tehden ainoan maalin 21. lokakuuta 2012 pelatussa ottelussa Real Sociedadia vastaan. 25. marraskuuta 2012 pelatussa ottelussa Sevillaa vastaan hän teki maalin rangaistuspotkusta sekä alusti tämän lisäksi yhden maaleista, kun Atlético Madrid kaatoi kotikentällään sevillaisseuran 4–0. Maali oli järjestykseltään Falcaon Atlético-uran 50. 9. joulukuuta 2012 Deportivo La Coruñaa vastaan käydyssä taistossa tehtiin historiaa, kun Falcao onnistui illan aikana uskomattomasti peräti viisi kertaa maalinteossa. Hänestä tuli täten ensimmäinen pelaaja yli vuosikymmeneen, joka on onnistunut tekemään viisi maalia samaisessa ottelussa. 16. joulukuuta 2012 pelatussa sarjan kärkikamppailussa Barcelonaa vastaan Falcao vei maalillaan Atlético Madridin 0–1-vierasjohtoon ottelun 31. peliminuutilla. Barcelona voitti kuitenkin kärkikamppailun lopulta numeroin 4–1 ja kasvatti näin eron madridilaisseuraan yhdeksään (9) pisteeseen sarjan piikkipaikalla.


title: Radamel Falcao

text: Falcao joutui olemaan sivussa vuoden 2013 ensimmäisestä ottelusta loukkaantumisen takia, mutta palasi jälleen seuraavaan otteluun, jossa joukkue kohtasi kotikentällä Real Zaragozan. Hän teki ottelussa yhden maalin rangaistuspotkusta. 17. tammikuuta 2013 pelatussa Copa del Reyn neljännesvälierien ensimmäisessä osaottelussa Falcao onnistui kertaalleen maalinteossa, kun sevillaisseura Real Betis kaatui numeroin 2–0. 17. helmikuuta 2013 lyhyen suvantovaiheen jälkeen hän onnistui jälleen maalinteossa, kun madridilaisseura haki komean 0–3-vierasvoiton Valladolidista. Falcao pelasi kauden ensimmäiset ottelunsa Eurooppa-liigassa pudotuspelien ensimmäisellä kierroksella venäläistä Rubin Kazania vastaan. Hän teki toisessa osaottelussa ottelun ainoan maalin, kun madridilaisseura kaatoi Kazanin vieraskentällä. Kazan eteni lopulta kuitenkin otteluparista jatkoon yhteismaalein 2–1. 24. helmikuuta 2013 pelatussa ottelussa Espanyolia vastaan, hän viimeisteli ottelun ainoan maalin rangaistuspotkusta.


title: Radamel Falcao

text: 27. helmikuuta 2013 pelattuun Copa del Reyn toiseen välieräotteluun Atlético Madrid lähti 2–1-etulyöntiasemasta. Ottelu päättyi lopulta tasatulokseen 2–2 ja Falcao teki toisen joukkueensa maaleista. Atlético Madrid eteni cupin loppuotteluun, jossa se tuli kohtaamaan paikallisvastustajansa Real Madridin. 31. maaliskuuta 2013 pelatussa ottelussa Valenciaa vastaan hän tasoitti ottelun 6. peliminuutilla 1–1, kun vain hetki aikaisemmin valencialaisseura oli ottanut johtoaseman. Seuraavassa kotiottelussa 14. huhtikuuta 2013 kaatui Granada selvin numeroin 5–0, hänen onnistuttua maalinteossa kahdesti. Toinen maali oli Falcaon ammattilaisuran 200., kun mukaan lasketaan sekä seuraottelut että maaottelut. Sevillaa vastaan pelatussa vierasottelussa 21. huhtikuuta 2013 hän teki ottelun ainoan maalin, Atléticon haettua tärkeät kolme pistettä kilpailussa sarjan kakkospaikasta. 27. huhtikuuta 2013 pelatussa kauden toisessa Madridin derbyssä Real Madridia vastaan Falcao vei Atléticon johtoon ottelun alussa, mutta lopulta kuitenkin Real vei ottelun nimiinsä 1–2. 8. toukokuuta 2013 hän ratkaisi 1–3-voiton Atlético Madridille vierasottelussa Celta Vigoa vastaan, jossa joukkue varmisti samalla paikkansa seuraavan kauden Mestarien liigaan neljän vuoden tauon jälkeen.


title: Radamel Falcao

text: Vuoden 2013 Copa del Reyn loppuottelu pelattiin madridilaisseurojen välillä, kun Atlético Madrid sai kauden viimeisen mahdollisuutensa ottaa voiton Real Madridista ja katkaista samalla 14 vuoden voitoton putki paikallistaistoista. Cristiano Ronaldo vei kuitenkin ottelun alussa 14. peliminuutilla Real Madridin 1–0-johtoon. Ottelun 35. peliminuutilla nähtiin Falcaolta upea yksilösuoritus, kun hän sai haastollaan kolmen vastustajan pelaajan huomion itseensä ja tämän jälkeen antoi vapauttavan syötön puolustuksen läpijuosseelle Diego Costalle, joka laukoi pallon takanurkkaan ja tasoitti tilanteen näin 1–1. Ottelu meni lopulta aina jatkoajalle asti, jossa Atléticon puolustaja Miranda onnistui maalinteossa 98. peliminuutilla. Atléticon johtoasema säilyi jatkoajan loppuun saakka, jonka jälkeen joukkue pääsi juhlimaan cupin voittoa. Näin katkesi myös 14 vuoden voitoton putki paikallistaistoissa. Falcao sai pelisuorituksestaan ylistystä ottelun jälkeen, vaikkakaan hän ei onnistunut maalinteossa. Etenkin huomiota sai hänen kyvykkyytensä rakentaa myös peliä. Copa del Reyn voitto oli Falcaon ensimmäinen kansallinen mestaruutensa Atlético Madridissa.